Rukovodioci Aerodroma zadržani iza rešetaka :: Arhiva: Drustvena hronika ~ Obrazovanje ~ Zaposlenje ~ Finansije\nTema: Rukovodioci Aerodroma zadržani iza rešetaka\nTrenutno vreme je: 25. Jan 2020, 04:38:14\nTema: Rukovodioci Aerodroma zadržani iza rešetaka (Pročitano 3122 puta)\n25. Nov 2004, 15:28:26\nzadržani iza rešetaka\nTužilac Vera Stanić će se na ovakvu odluku narednih dana najverovatnije žaliti. Predloženo je i saslušanje novih svedoka čiji identitet za sada nije poznat\nBEOGRAD - Marija Rašeta-Vukosavljević (52), bivša ministarka za saobraćaj i telekomunikacije, Jovan Đenadić (66), direktor preduzeća "Termoenergi inženjering", Branislav Stojaković (54), vlasnik i direktor preduzeća "Eurosalon", Zoran Popović, bivši direktor Građevinske direkcije Srbije (48) i Predrag Vuković (50), direktor preduzeća "Abies sistem", pušteni su juče iz pritvora. Zabranjeno im je napuštanje boravka i kontakt sa određenim osobama dok traje istraga.\nPosle saslušanja koje je trajalo od utorka uveče do ponedeljka u podne, istražni sudija Okružnog suda Zoran Đorđević odredio je da se u pritvoru u trajanju od mesec dana zadrže Duško Grilihes (51), zamenik generalnog direktora Aerodroma "Beograd", Slađan Ivković (57), njegov bivši pomoćnik, Branislav Vitasović (48), bivši generalni direktor Aerodroma, Aleksandar Đorđević (40), bivši koordinator razvoja Aerodroma, Dejan Mišović (41), direktor preduzeća"Kolubara invest-gradnja i Lazar Bunčić (41), njegov zamenik.\nKako Glas saznaje u Okružnom sudu, tužilac Vera Stanić tražila je da se svi osumnjičeni zadrže u pritvoru ali je istražni sudija odlučio drugačije. Tužilac će se na ovakvu odluku narednih dana najverovatnije žaliti.\nVelja Ilić bez komentara\nTITEL - Srpski ministar za kapitalne investicije Velimir Ilić nije želeo da komentariše hapšenje bivše ministarke za saobraćaj i telekomunikacije Marije Rašete-Vukosavljević zbog navodne umešanosti u malverzacije oko rekonstrukcije Aerodroma "Beograd", prenosi Beta.\nIlić je rekao novinarima u Titelu da je, kada je došao u ministarstvo, koje je preuzelo i poslove za koje je bila zadužena Marija Rašeta, "uočio da je bilo nepravilnosti", te da je tražio da Ministarstvo unutrašnjih poslova "sve to ispita".\nMinistar je rekao da ne može da komentariše hapšenje Marije Rašete, jer je istraga u toku, a zatražio je da se sve razjasni i da javnost bude obaveštena o rezultatima istrage.\nMarija Rašeta-Vukosavljević i ostali osumnjičeni su da su na štetu Aerodroma "Beograd" počinili više zloupotreba službenog položaja tako što su od marta 2003. do aprila 2004. godine prilikom rekonstrukcije VIP salona i projektovanjem Terninala 2 Aerodroma "Beograd" oštetili ovo preduzeće za 220 miliona dinara i tako za svoja preduzeća pribavili protivpravnu imovinsku korist od oko 60 miliona dinara.\nU okviru istrage koja je pokrenuta predloženo je i saslušanje novih svedoka čiji identitet za sada nije poznat.\nAdvokat Marije Rašete-Vukosavljević Dragan Subašić, rekao je za Glas da je saslušanje završeno juče oko podne, a da su on i njegova branjenica u Palatu pravde došli u utorak oko 14 sati kao i da cele noći nisu spavali.\n- Sve vreme i tokom noći bili su u pritvorskoj jedinici Palate pravde gde neme grejanja, a inače u Palati pravde se grejanje isključuje u šest popodne. Niko od njih nije spavao celu noć. Toliko o saslušalju - rekao je Subašić.\nBivšu ministarku i ostale osumnjičene uhapsio je UBPOK u utorak i uz krivičnu prijavu priveo dežurnom istražnom sudiji.\nDoveden da bude "figura"\nBEOGRAD - Privedena "aerodromska garnitura", koju čine bivši generalni direktor JP Aerodrom "Beograd" Branislav Vitasović, njegov zamenik Duško Grilihes i pomoćnik Slađan Iković, prema tvrdnjama našeg izvora dobro upućenog u dešavanja u ovoj kompaniji, imali su velikog udela u malverzacijama na Aerodromu za koje su tokom dve godine svi znali, ali niko nije mogao, ni hteo da interveniše.\nSve je počelo kada su se sukobili Vitasovićev prethodnik Đorđe Lukić i bivša ministarka Marija Rašeta-Vukosavljević.\nLukić, kojeg je demokratska vlast postavila na mesto generalnog direktora JP Aerodrom "Beograd" u maju 2001, vrlo brzo konfrontirao se sa ministarkom zbog "različitih koncepcija razvoja Aerodroma". Sukob u određivanju prioriteta projekata na Aerodromu bio je presudan za Lukićevu smenu maja 2003, koja se desila bez obrazloženja. Lukić, inače, nije član nijedne stranke, građevinski je inženjer koji je karijeru počeo zaposlivši se na Aerodromu kao pripravnik. Sa Aerodroma je 1996. prešao u "Energoprojekt", gde je radio pet godina.\nPrema tvrdnjama našeg izvora, kao izuzetno pošten čovek, nesklon "muvanju", nameravao je da Aerodrom podigne na jedan viši, evropski nivo, tako što bi do kraja sproveo projekat kategorije 3B - uvođenja savremenog sistema za sletanje i poletanje aviona u složenim vremenskim uslovima, kao što je magla. Međutim, oni koji su bili na čelu Ministarstva za saobraćaj i telekomunikacije smatrali su da je bitnije da se uradi nešto drugo, kao što je "šminkanje" fasade, odnosno rekonstrukcija cele zgrade Terminala 2. Ta koncepcija je i pobedila, pa je na insistiranje bivše ministarke, Grilihes postavljen na mesto zamenika generalnog direktora. Time je stvorena mogućnost da i on potpisuje dokumente i ugovara poslove. U maju 2003. smena generalnog direktora je obavljena i oktobra te godine počeli su radovi na rekonstrukciji Terminala 2, koji su vrlo brzo i zaustavljeni pošto nisu pribavljene nikakve dozvole za izgradnju.\nU ovim krugovima niko nije znao ko je Vitasović, prethodno radio je u Direkciji za gradsko građevinsko zemljište, ali je bilo jasno da je novi generalni samo "figura", pošto je pravi šef (Grilihes) uspostavljen ranije.\nDecenijama na poziciji generalnog direktora Aerodroma bio je Ljuba Aćimović. On je bio kum pokojnog generalnog direktora Jata Žike Petrovića, a pošto je Jat osnivač JP Aerodrom "Beograd", i firme su, osim kumova, bile bliske. Aerodrom "Beograd" praktično je ćerka Jata.\nPoruka #1 25. Nov 2004, 15:28:49\nKašičice za kafu 600,\nkanta za đubre 12 hiljada dinara\nBEOGRAD - Povod za krivičnu prijavu protiv N.N. lica koje je rukovodstvo JP Aerodroma "Beograd" podnelo MUP-u 24. septembra ove godine su umetničke slike za VIP salon, plaćene pet puta više od realne vrednosti. One su koštale 3,7 miliona dinara umesto 700 hiljada dinara.\nOsim toga, premašene su i cene četvoroseda koji je plaćen 982.000 dinara (realna cena oko 33.000 dinara), tepiha od svile plaćenog 485.100 dinara, pepeljare 2.400 dinara, lampe za slike 64.250, kante za đubre, čak, 12.342 ili kašičice za kafu, plaćene 625 dinara, iako ta vrsta kašičice realno košta oko 25 dinara.\nUkupno, rekonstrukcija VIP-a koštala je 70 odsto više nego što je predviđeno osnovnim ugovorom, što znači da je Aerodrom, odnosno država, za njega platio više od dva miliona evra umesto 1,2 miliona evra.\n- Na svim međunarodnim aerodromima postoje objekti ovog tipa. Ali ono što izdvaja VIP na Beogradskom aerodromu je previsoka cena. U VIP-u 2A na primer, postavljena je najekskluzivnija podna obloga - brazilski mermer donet sa dna okeana. Trebalo nam je pet do šest meseci da steknemo potpunu sliku šta se ovde dešavalo. Nije bilo ni jednostavno, ni lako, pošto su tragovi, dokumenti mogli da budu i povučeni - izjavio je juče na konferenciji za novinare Nebojša Nedeljković, generalni direktor JP Aerodrom "Beograd" na tom mestu od maja ove godine.\nOn je naglasio da je jedini kriterijum kojim se novo poslovodstvo aerodroma rukovodilo profesionalizam i da nije reč o političkom revanšizmu.\nUmesto u novu pistu, 800.000 evra u "džepu"\nJedan kvadrat renoviranja VIP-a koštao je 4.443 evra, dok je kvadrat pri izgradnji novog terminala na londonskom Hitrou, primera radi istaklo je poslovodstvo aerodroma, koštao 690 evra. Razlika od 800.000 evra, kažu oni, bila bi dovoljna da aerodrom kupi opremu za pistu, koja bi omogućila nesmetano funkcionisanje u svim vremenskim uslovima, uključujući i maglu.\nNedeljković je kazao da je iznenađen spiskom ljudi pod istragom koji je objavio MUP. Njegov zamenik Goran Kaličanin rekao je da mu nije jasno na koji je način bivša ministarka saobraćaja Marija Rašeta-Vukosavljević upletena u malverzacije u VIP-u i u radovima na Terminalu 2.\n- Funkciju ministra saobraćaja i telekomunikacija ne mogu da dovedem u vezu na bilo koji način sa ova dva posla. Ne vidim kako ministarka saobraćaja može da bude odgovorna. Pre bi Ministarstvo građevine to moglo da bude. Pod sumnju mogu da se stave četiri subjekta, a to su investitor, izvođač radova, projektant i stručni nadzornik - precizirao je Kaličanin.\nPoslovodstvo aerodroma istaklo je da ovi događaji neće uticati na radove u T2 i da nije ugrožen kreditni aranžman sa Evropskom investicionom bankom.\n- Dok god ugovorne strane ispunjavaju obaveze, ugovor nećemo raskidati, bez obzira što je direktor "Kolubare invest gradnje" pod istragom - kazao je Nedeljković.\nOznake: rukovodstvo goran izgled velja telekomunikacija ivkovic dgi aerodroma apoteke hronika\ngrilihes kostalo djordjevica generalni terminala salon umetnicke izgradnju jata piksle


„Aman” prvi trgovinski lanac koji je započeo sa prodajom papirnih kesa - AMAN\n„Aman” prvi trgovinski lanac koji je započeo sa prodajom papirnih kesa\n– Od prvog januara sledeće godine u Beogradu neće biti prodaje plastičnih kesa. Ovaj trgovinski lanac je nekoliko meseci unapred izašao u susret našoj odluci i pokazao kako se ponašaju odgovorne kompanije prema društvu u kome posluju. Na ovaj način brinemo o našoj budućnosti i deci koja dolaze posle nas. Dovoljno je reći da se jedna plastična kesa u prirodi razgrađuje oko 200 godina, pa ako uzmemo u obzir koliko se one koriste u Srbiji, mislim da treba da budemo svesni zločina koji činimo prema prirodi – kazao je Vesić, zahvalivši Ministarstvu za zaštitu životne sredine i kompaniji „Aman” na podršci.\n– Posebno sam zadovoljan što će na drugoj strani papirne kese stajati znak institucije kojoj će „Aman” donirati dinar od svake kese, čime će se dodatno pomoći onima kojima je pomoć neophodna. Papirne kese će inače od marta biti zabranjene u Njujorku, u Nemačkoj od početka ove godine i u nekim potezima bićemo ispred mnogih zemalja EU i sveta – naglasio je Vesić.\n– U poslednjih godinu dana, nijedan zagađivač nije platio skoro ništa kada je u pitanju zagađenje i to mora da se promeni. Oni koji zagađuju životnu sredinu, to moraju da plate zato što se od toga finansira njeno očuvanje i mi ćemo tražiti da se to pitanje uredi na drugačiji način, kako bi lokalne samouprave taj novac mogle da ulažu u očuvanje životne sredine – rekao je Goran Vesić.\n– Mi sa Gradom Beogradom sarađujemo u mnogo akcija i ovo je samo jedan od primera gde lokalna samouprava i ministarstvo dobro sarađuju. Naplatom plastičnih kesa u prvom koraku uspeli smo da smanjimo njihovu proizvodnju za 80 odsto, a njihovu potrošnju od 60 do 80 odsto. Sada je Grad Beograd dobio ovlašćenje koje će dobiti i druge lokalne samouprave da same odlučuju o problemu plastičnih kesa. Beograd se već opredelio, jer je on uvek i bio perjanica promena. Naredne mere su administrativne, „Aman” ih je preduhitrio i počeo sa upotrebom papirnih kesa, a mi apelujemo na građane da počnu da ih koriste. Čeka nas i zakon o buci, te će problem buke iz ugostiteljskih objekata biti rešen kao i u celom svetu. Idemo u susret svetskim trendovima, a negde smo i ispred njih, i zato pozivam i druge trgovinske lance da se odgovorno ponašaju na dobrobit celog društva – kazao je Trivan.\n– Mi ćemo se i u budućnosti odazivati pozivima da, koliko je u našoj moći, doprinesemo zaštiti životne sredine. Ovo je tek drugi korak u projektima u kojima sarađujemo sa gradom i u narednom periodu ćemo sigurno pokazati da smo društveno odgovorna kompanija, jer smatramo da samo zajedničkim trudom možemo doprineti da naša životna sredina bude što zdravija – kazao je Petrović.


Murinjo: "Pogba je najbolji vezista na svetu" - Sportske.net\nMurinjo: "Pogba je najbolji vezista na svetu"\nNakon jučerašnje utakmice u kojoj je francuski fudbaler bio jedan od najboljih, Murinjo je ocenio da je Pol Pogba možda i najbolji vezista na svetu u ovom trenutku.\nOvako su mediji ocenili igrače Mančester junajtedaMihtarijanov gol iz ofsajda je pravo remek-delo!Serije se nastavljaju, favoriti slavili u Premijer ligi!PL - Kome sve preti suspenzija u najtežem periodu sezone?Ibra ostaje u Junajtedu i postaje trener!\nTransfer Pola Pogbe ovog leta je oborio sve moguće rekorde, 23-godišnji fudbaler Mančester junajteda je prešao iz Juventusa za neverovatnih 105 miliona evra.\nOvaj transfer je uzburkao fudbalski svet, svi smatraju da je suma prevelika.\nNakon utakmice protiv Sanderlenda, Žoze Murinjo je govorio o Polu Pogbi i njegovim magijama na terenu. Pogba je bio jedan od najboljih, ponovo je upisao asistenciju i ponovo je ta asistencija bila namenjena Zlatanu Ibrahimoviću.\n"Ako se percepcija promeni, Pol može da osvoji Zlatnu loptu, jer Pol nije strelac, on je vezista. Ta nagrada obično ide onome ko postiže golove i golove. Ipak, Pogba je vezista, najbolji na svetu po meni", rekao je Murinjo nakon utakmice protiv Sanderlenda.\n"On je mnogo mlad, a što je najbolje, želi da napreduje još jer ima prostora. On je igrao tri-četiri godine u Italiji, i onda je došao u Englesku koja je drugi svet. Ali snašao se dobro, čak i bolje nego što smo očekivali", rekao je Murinjo.


U Neumu održana Konferencija o unapređenju ranog rasta i razvoja djece – Dom zdravlja Tuzla\nU Neumu održana Konferencija o unapređenju ranog rasta i razvoja djece\n10jul 10 Jula, 2014\nU Neumu je u periodu od 26-28.06.2014. godine održana Konferencija “Postignuća i perspektive u oblasti unapređenja ranog rasta i razvoja djece i uspostavljanje sistema za ranu detekciju i intervenciju kod djece sa poteškoćama u rastu i razvoju”, u okviru UNICEF i EU programa „Jačanje sistema socijalne zaštite i inkluzije djece u BiH”.\nTrodnevnoj konferenciji je prisustvovalo više od 150 učesnika. Učesnici i predavači na Konferenciji su bili stručnjaci iz oblasti ranog rasta i razvoja djece, članovi Federalne radne grupe za unapređenje ranog rasta i razvoja, predstavnici Agencije za kvalitet i akreditaciju u zdravstvu u FBiH (AKAZ), kao i predstavnici nevladine organizacije EDUS – Edukacija za sve.\nU ime JZNU Dom zdravlja „Dr Mustafa Šehović” Tuzla, konferenciji je prisustvovao tim stručnjaka Centra za rani rast i razvoj Tuzla koji su prezentirali svoja postignuća i iskustva u dosadašnjem pružanju usluga za unapređenje ranog rasta i razvoja djece.\nTokom konferencije date su dalje smjernice djelovanja, te je podijeljen edukativni materijal koji će pomoći kvalitetnijoj detekciji djece sa poteškoćama u jezičkom, kognitivnom, motoričkom i psiho-socijalnom razvoju.


Pregled po tagovima: tc sad novi bazaar: PRObjave\nTC Sad Novi Bazaar - Vaš svet šopinga već 5 godina!\nNovi Sad, 01. Februar 2011. / PR Objave Najava -\nTC Sad Novi Bazaar 01. februara od 18h organizuje Veliku rodjendansku proslavu, kojom će biti obeleženo 5 godina uspešnog poslovanja tržnog centra. Posetioce očekuje provod za čistu peticu, uz...\nBAZAART - umetnost iz prve ruke\nSvakog novembra Bazaar postaje nova tačka na mapi umetnosti i kulture Novog Sada, tokom održavanja Bazaart-a, manifestacije kojom se već petu godinu za redom u nesvakidašnjem prostoru promovišu...\nVeliki Bazaarov maskenbal\nNovi Sad, 30. Oktobar 2010. / PR Objave Najava -\nU subotu, 30.10. u 18 časova na II spratu TC Sad Novi Bazaar biće održan Veliki Bazaarov maskenbal i Halloween party za naše najmlađe posetioce. Sve učesnike očekuju slatkiši i druženje sa...\nŠpanski za decu u Bazaaru\nNovi Sad, 02. Oktobar 2010. / PR Objave Najava -\nU subotu, 02. oktobra 2010. godine, od 11h na II spratu TC Sad Novi Bazaar, edukativna radionica, pod nazivom "Španski za decu" će na lak i zabavan način najmladjima predstaviti osnove španskog...\n"English Jungle" u Bazaaru\nU subotu, 25.09.2010. godine TC Sad Novi Bazaar u saradnji sa Eduka centrom i Mini klubom organizuje edukativnu jezičku radionicu pod nazivom "English Jungle". Najmlađi posetioci Bazaara imaće priliku...\nEdukativne jezičke radionice u Bazaaru\nNovi Sad, 08. Septembar 2010. / PR Objave Najava -\nU subotu, 11.09. od 11h na II spratu TC Sad Novi Bazaar, u saradnji sa Eduka centrom i Mini klubom, biće održana edukativna jezička radionica za decu pod nazivom "Italijanski kroz igru". Svi zainteresovani...\nNovi Sad, 04. Avgust 2010. / PR Objave Najava -\nU sredu,04.08.2010. godine u 18h dođite u TC Sad Novi Bazaar na promotivni turnir u igri minijatura Warhammer fantasy, koji oranizuje Bazaar u saradnji sa Klubom Valhala Novi Sad! Warhammer je igra...\nKreativna radionica Šta sve znam, a šta ne znam o Japanu\nNovi Sad, 28. Juli 2010. / PR Objave Najava -\nU okviru akcije "Leto i Bazaar - prava stvar!" u sredu, 28.07.2010. godine, od 18h na II spratu TC Sad Novi Bazaar, u saradnji sa EDUKA CENTROM, biće održana kreativna radionica pod nazivom "Šta...\nq: 31 - t: 0.13548 sec


ŠMIT PODNEO RAPORT AMERIMA: Vojska Republike Srpske neće biti formirana!\n23. 11. 2021. u 17:17\nFoto: BHRT printskrin\n"Posledice toga su vrlo jasne, uključujući i moju stranu", rekao je Šmit za Glas Amerike u Vašingtonu, gde će se sastati sa predstavnicima Stejt Departmenta.\nOn je naveo da je prošle sedmice razgovarao sa generalnim sekretarom NATO Jensom Stoltenbergom, navodeći da su zaključili da je međunarodna zajednica opredeljena da doprinese primeni Dejtonskog sporazuma, odnosno da je potrebna saradnja između Evropske unije i NATO.\n"NATO je prisutan u Sarajevu. Trebalo bi biti jasno da ako se stvari zakomplikuju, da Evropska unija, EUFOR i NATO, preko takozvane komandne i strategije 'Berlin plus' mogu povećati svoje prisustvo", istakao je Šmit.\nDodao je da za tim ne postoji potreba u ovom trenutku, ali da međunarodna zajednica "mora da bude svesna situacije".\nOn je rekao da će tokom svog boravka u SAD američke zvaničnike informisati o stanju u BiH, kao i da će se s njima konsultovati o budućim zajedničkim odlukama, u skladu sa njegovom nadležnošću Visokog predstavnika i nadležnostima međunarodne zajednice.\nŠmitu za sve "kriv" Dodik\nPrema njegovim rečima, Dodik je u poslednje vreme izgubio podršku velikog dela građana Republike Srpske, a postoje, kako je naveo, i glasine da ga nadležne institucije istražuju zbog korupcije.\nVisoki predstavnik je dalje rekao da predstavnici međunarodne zajednice treba da razgovaraju o tome kako se nositi sa krizom u BIH, šta je budućnost BiH, kako zemlji obezbediti članstvo u EU i koji bi sledeći koraci trebali biti.\n"Dakle, ne radi se samo o sastancima u Vašingtonu, već i u Briselu i drugim glavnim gradovima, kao što je London", naglasio je on.\nBiH u "najopasnijem položaju od rata"\nNavodeći da se BiH nalazi u "najopasnijem položaju od rata", Šmit je kazao da pritom ne misli na "vojno povećanje napetosti", već na nefunkcionalnost države u celini.\n"Neki ne prisustvuju nijednoj sednici parlamenta, vlade, Predsedništva. Dakle, oni ne donose nikakve odluke. BiH nema budžet, postoji samo privremeni budžet. Ova disfunkcionalnost se preliva u destruktivnu situaciju. Država neće moći delovati ako im ne pomognemo da se vrate za sto", ocenio je on.\nNavodeći da "okleva" da posegne za "bonskim ovlaštenjima", odnosno da pojedine zvaničnike smeni sa dužnosti, Visoki predstavnik u BiH je kazao da se treba raditi pomoću "štapa i šargarepe".\n"Štapovi bi mogli biti poništavanje zakona ili zamena zakona koji ne ispunjavaju zahteve Dajtonskog mirovnog sporazuma", kazao je on.\nŠmit je istakao da on ima "konačno pravo na tumačenje".\n"U mojoj ladici su instrumenti i imam ključ od ladice. Znam kako da ga otvorim. Niko ne bi trebao pogrešno shvatiti da je to znak da ih nikada neću iskoristiti. Mogli bismo doći u takvu situaciju, ali ovo nije trenutak", istakao je on.\nUklonjen je deo teksta, odnosno delovi istog, u kome se tvrdi da je nemački diplomata Kristijan Šmit “nelegalno izabran”.\nUpravni odbor Saveta za provođenje mira imenovao je Šmita za novog visokog predstavnika u Bosni i Hercegovini 27. maja 2021. godine, nakon što je njegov prethodnik Valentin Incko podneo ostavku.\nJasno definisana procedura imenovanja visokog predstavnika ne postoji. Činjenica da imenovanje Šmita nije potvrdio Savet bezbednosti UN-a ne čini ga “nelegitimnim” ili “nelegalno izabranim”.\nViše detalja u analizi portala Raskrinkavanje.\nSAD O BiH: Podrška Šmitu i OHR-u kao implementaciji Dejtona\n22. 11. 2021. u 22:38\nSPECIJALNI BLINKENOV SAVETNIK U SARAJEVU: Sastanak sa Šmitom, Izetbegovićem i Čovićem\n15. 11. 2021. u 20:23\n"PODIGLI SE ONI KOJI SU RASPIRIVALI RAT" Dodik o BiH i statusu Srpske - u pitanju masovno mešanje stranaca\n12. 11. 2021. u 21:05\nDODIK ZA BI-BI-SI: Republika Srpska će ponovo imati vojsku\n07. 11. 2021. u 20:50\nVojska Republike Srpske Amerikanci Kristijan Šmit\nJUN: Kina je zabrinuta zbog novog koncepta NATO-a - alijansa stvara probleme u mnogim zemljama\nKINA je izuzetno zabrinuta zbog novog strateškog koncepta NATO, poručio je Žang Jun, stalni predstavnik Kine pri UN\n29. 06. 2022. u 09:55\n30. 06. 2022. u 07:31 >> 19:17\nMILANOVIĆ UDARIO NA IZBORNI ZAKON U BiH: Upozorio lidere NATO zbog moguće destabilizacije regiona\nHRVATSKI predsednik Zoran Milanović upozorio je lidere NATO, koji su danas završili trodnevni samit u Madridu, da bi destabilizacija Bosne i Hercegovine mogla imati ozbiljne implikacije za region i NATO.\n30. 06. 2022. u 19:05\nNASTAVLJA ALIJINIM STOPAMA: Bakir Izetbegović zvanično kandidat SDA za bošnjačkog člana Predsedništva BiH\nBAKIR Izetbegović biće i zvanično kandidat Stranke demokratske akcije za člana Predsedništva BiH iz reda bošnjačkog naroda.\n30. 06. 2022. u 19:04\nPOGLEDAJTE – TOR-M2 ŠTITI NEBO NAD RUSKIM TRUPAMA: Snimak rada PVO sistema u zoni specijalne operacije\nU TOKU praktičnih dejstava, protivavionski sistemi u zoni odgovornosti su na 24-časovnom borbenom dežurstvu.\n30. 06. 2022. u 18:54\n19:13 OTAC PETORO DECE IZ SRBIJE POGINUO U HRVATSKOJ: Stravična tragedija kod Šibenika, Sivac nem od bola za Nikolom\n19:05 MILANOVIĆ UDARIO NA IZBORNI ZAKON U BiH: Upozorio lidere NATO zbog moguće destabilizacije regiona


Biden ispunio obećanje o vakcinisanju pred kamerama\nNovoizabrani američki predsjednik Joseph Biden primio je vakcinu protiv COVID-19 pred televizijskim kamerama, čime je počeo kampanju promovisanja vakcine protiv ove zarazne bolesti.\nKako je ranije najavio, Biden je krenuo u javno zagovaranje vakcinisanja na dobrovoljnoj osnovi. On je tada izjavio da vakcinacija u Sjedinjenim Američkim Državama neće biti obavezna, ali da on snažno promoviše ovaj vid borbe protiv koronavirusa.\nU toj kampanji će imati pomoć tri bivša američka predsjednika. Bivši američki predsjednici Barack Obama, George W. Bush i Bill Clinton ponudili su da prime vakcinu ispred TV kamera kako bi uvjerili Amerikance da imaju povjerenja u vakcine koje razvijaju velike američke farmaceutske kompanije.\nBiden se obratio javnosti nakon što je primio vakcinu i pozvao Amerikance da tokom predstojećih praznika nastave poštovati epidemiološke mjere i savjete stručnjaka. "Ako ne morate, nemojte putovati. Ovo još uvijek traje“, rekao je Biden govoreći o opasnosti širenja virusa, dodavši kako će vakcinu najprije primiti zdravstveni radnici.\nAktuelni američki predsjednik Donald Trump, koji je pobjedio virus nakon kratkotrajne hospitalizacije, još nije saopštio da li će se vakcinisati u budućnosti.\nNjegov saveznik na čelu Brazila Jair Bolsonaro je odbio vakcinaciju.


Policajci u Beogradu uhapsili su M. Ž. (34) zbog postojanja osnova sumnje da je izvršio krivično delo razbojništvo.\nSumnja se da je on u jednom slot klubu u Beogradu, uz pretnju nožem, od radnice oduzeo oko 470.000 dinara. Policija je potom, pretresom stana osumnjičenog, pronašla deo novca koji je on oduzeo.\nDA LI GA PREPOZNAJETE? Policija intenzivno traga za ovim mladićem


Predsjedništvo BiH na današnjoj bi sjednici trebalo da ozvaniči status Misije BiH pri NATO-u u okviru aktivnosti po prijemu u program Partnerstvo za mir. Dnevnim redom sjednice predviđeno je i razmatranje Izvještaja o učešću Oružanih snaga, policijskih i državnih službenika BiH u operacijama podrške miru, kao i Izvještaja o radu Komisije za imovinske zahtjeve raseljenih i izbjeglih lica BiH za prošlu godinu. Na sjednici se očekuje i donošenje tri odluke o prihvatanju sporazuma između BiH i Evropske investicione banke, Međunarodne asocijacije za razvoj i Egipta.\nVlada Republike Srpske razmatraće na današnjoj sjednici u Banjaluci Prijedlog odluke o namjenskom izdvajanju 2,536 miliona KM za sufinasiranje javnih medija u RS u ovoj godini. Kako je najavljeno iz Sekretarijata Vlade RS, na sjednici će biti razmatran i Prijedlog odluke o davanje saglasnosti na zaključenje ugovora za izradu urbanističke i tehničke dokumentacije za izgradnju malih hidroelektrana na rijekama Bistrici i Janji.\nKandidat Stranke demokratske akcije za premijera Federacije BiH je Nedžad Branković, a Mirsad Kebo za potpredsjednika FBiH, odlučeno je na sjednici Predsjedništva SDA u Sarajevu. Predsjedništvo je Selmu Cikotića kandidiralo za ministra odbrane BiH, Tarika Sadovića za ministra sigurnosti BiH, Fuada Kasumovića za zamjenika ministra finansija i trezora i Senada Šepića za zamjenika ministra civilnih poslova BiH.


Amerikanac je pretrpeo udarac u nos na meču crno-belih i Novog Pazara (81:66), a posle ukazivanja pomoći od strane klupskih lekara, prevežen je i u lokalnu bolnicu.\nMarkus Pejdž na meču sa Novim Pazarom dobio je nezgodan udarac\nZahvaljujući dobrom radu stručnih službi, nije bilo potrebe za hiruškom intervencijom, pa se plejmejker vratio na parket dvorane "Pendik". Ipak, nije igrao već je bodrio sa klupe sa rezervne igrače.\nMarkus Pejdž sa zaštitnom maskom na treningu Partizana\nAmerikancu je obezbeđena specijalna maska, pa se od utorka vratio treninzima crno-belih.\nPodsetimo, Partizan u četvrtak od 17.30 očekuje derbi grupe B sa Mega Bemaksom.


Sarajevska berza: Milionski promet obveznicama | SEEbiz.eu\nSarajevska berza: Milionski promet obveznicama\nObjavljeno: 13.05.2016 / 15:45\nSARAJEVO - Milionskim prometom je završena ovosedmična trgovina na Sarajevskoj berzi. Vrijednost današnjeg trgovanja premašila je 1,56 miliona KM, a najveći dio (1.238.498 KM) ostvaren je na kotaciji obveznica.\nTrgovano je samo obveznicama FBiH po osnovu ratnih potraživanja serije 1D (627.903 KM) i 1E (610.595 KM). Najtrgovanija dionica danas je IK banka sa 133 hiljade KM prometa. SASX-10 se nije uspio zadržati iznad 700 indeksnih poena, te je sedmicu završio na 695,56 KM poena (-0,70%). I preostala dva indeksa su u minusu, pa je BIFX oslabio za 0,87%, a SASX-30 izgubio 0,11% vrijednosti.\nDionicama šest emitenata trgovano je u SASX-10. Dobitnik je samo Fabrika duhana Sarajevo čijim je dionicama prometovano po 51,72 KM (%2B1,58%). Gubitnik dana je sarajevska Elektroprivreda, koja se spustila na 16,50 KM (-3,96%). Pad veći od 3% bilježi i Energoinvest, koji je sedmicu završio na 1,52 KM po dionici. Novi pad od 0,75% spustio je cijenu dionice Bh telecoma na 15,41 KM. Minimalnu promjenu (-0,04%) bilježi IK banka, dok je po nepromijenjenoj cijeni (5,51 KM) trgovano dionicama tešanjskog Enkera.\nDionicama četiri investiciona fonda trgovano je u vrijednosti 13.751 KM. Najveći promet pripada jedinom dobitniku na kotaciji fondova – tuzlanskom Eurofondu. Cijena je porasla za 1,96% i iznosi 1,04 KM. Najslabiji rezultat imale su dionice MI groupe, kojima je trgovano po 2,05 KM (-8,89%). Kurs Big investicione grupe spušten je na 2,30 KM i niži je za 0,86% u odnosu na prethodnu trgovinu. Bez promjene vrijednosti završilo je trgovanje za Prevent invest (4,50 KM).\nTagovi: Sarajevska berza, SASX-10, SASX-30, BIFX, BH Telecom, Bosnalijek, Fabrika duhana Sarajevo, Energoinvest


PGS: SNS ODBIJA RASPRAVU O MIGRANTIMA, SVM SAMO DEKOR U GRADSKOJ KUĆI\nPokret za građansku Suboticu (PGS) kritikovao je danas Srpsku naprednu stranku (SNS) da, povlačenjem tačke sa dnevnog reda sa jučerašnje sednice Skupštine grada, na kojoj bi se raspravljalo o izgradnji stanova za migrantske porodice u ovom gradu, odbija da raspravlja o ovoj temi, a Savez vojvođanskih Mađara (SVM) optužio da su samo dekor u Gradskoj kući.\nPGS je u svom saopštenju za javnost naveo da je potpuno jasno da je sakupljanje potpisa za peticiju protiv izgradnje objekata za migrante, u kojem su, kako tvrde, “veoma stidljivo stajali aktivtisti SVM-a”, bilo obično zamajavanje građana.\n“SVM, kao deo lokalne vlasti nema političku težinu da zaustavii realizaciju projekta za izgradnju stanova za migrantske porodice, a rezultat glasanja jasno ukazuje da trenutno na političkoj sceni grada SVM predstavlja samo dekor u Gradskoj kući”, naveo je ovaj Pokret.\nNa predlog SNS-a juče su sa dnevnog reda Skupštine grada skinute tačke koje se tiču predloga Deklaracije koju je podneo Savez vojvođanskih Mađara, koja sadrži preporuke Vladi Srbije o zatvaranju Prihvatnog centra za migrante u ovom gradu, dok je odbornička grupa Pokreta za građansku Suboticu takođe zahtevala da se raspravlja o ovim temama.\nPokret je naveo da pitanje proširenja kapaciteta za smeštaj migranata u Subotici treba rešavati u okviru institucija sistema, a da je najpozvanija Skupština grada kao najviši organ lokalne vlasti.\n“Do predstavnika lokalne vlasti iz redova SNS-a ne dopire glas Subotičana po ovom pitanju i oni su rešeni da realizuju ovaj projekat, pravdajući to sprovođenjem politike Vlade Srbije”, neveo je PGS.\nU okviru Gerontološkog centra, u ulici 27. marta u Subotici, u toku je izgradnja smeštaja za šest izbegličkih porodica, koju finansira Vlada Norveške u iznosu od 500.000 evra.\n“PGS: SNS ODBIJA RASPRAVU O MIGRANTIMA, SVM SAMO DEKOR U GRADSKOJ KUĆI”\n09.07.2017 at 13:33\nUloga SVM je odavno poznata svima koji vode i najmanju brigu o zivotu ” nacionalni manjina ” tako i madjara, ali jednom i njima ce doci kraj. Treba da se formira ” iskrena i prava grupa ” koja ce voditi brigu o svim manjinama — tako i madjara, ne samo o interesu svoji rukovodioca.\nUpišite tekst * three − three =


U Pelagićevo investirano 20 miliona KM iz Razvojnog programa i budžeta | Srpska Info\nU Pelagićevo investirano 20 miliona KM iz Razvojnog programa i budžeta\nAutor: Srna 22.07.2018. 10:55\nVlada Republike Srpske do sada je u opštinu Pelagićevo uložila oko 20 miliona KM po različitim osnovama iz Razvojnog programa i iz budžeta Republike, a posredstvom kreditnih linija Investiciono-razvojne banke plasirano je još 3,4 miliona KM, rečeno je Srni u Vladi Srpske.\nU ovoj godini Vlada Srpske uložiće više od milion KM za izgradnju poslovne zone Pelagićevo i Doma kulture u mjestu Đendići, te za uređenje Trga 9. januar, spomen-kompleksa “Vaso Pelagić” i za uređenje deponije komunalnog otpada.\nIz Ekonomsko-socijalne komponente Razvojnog programa Srpske za ovu lokalnu zajednicu odobreno je 1,2 miliona KM, a neki od najvažnijih projekata koji su finansirani tim sredstavima su rekonstrukcija objekta Doma kulture u Pelagićevu – oko 450.000 KM, te izgradnja fiskulturne dvorane pri Osnovnoj školi “Vaso Pelagić”, za šta je izdvojeno 320.000 KM.\nIz budžeta Vlade finansirana je i nabavka autobusa za prevoz učenika osnovnog obrazovanja na području opštine Pelagićevo, te nabavka školskih tabli, računara kao i uvođenje informacionih tehnologija u obrazovne institucije putem projekta EDIUS.\nPutem programa stambenog zbrinjavanja porodica poginulih boraca i ratnih vojnih invalida, zbrinute su 22 porodice, od čega izgradnjom stanova pet, a nepovratna novčana sredstva dobilo je 17 porodica. Ukupna ulaganja za ove porodice iznose 300.000 KM.\nKada je riječ o budžetskoj podršci za razvoj poljoprivrede u opštini Pelagićevo, od 2006. do danas izdvojeno je oko 7,1 milion kroz razne projekte, od čega za podsticajna sredstva za razvoj poljoprivrede i sela 5,5 miliona KM.\nPrema podacima Vlade Srpske, od 2006. do 2018. godine izdvojeno je gotovo dva miliona KM putem projekata obnove stambenih jedinica, infrastrukture, održivog povratka, alternativnog smještaja i slično.\nKada je riječ o putnoj infrastrukturi, za izgradnju novih i rehabilitaciju postojećih regionalnih, magistralnih i lokalnih putnih pravaca u ovoj lokalnoj zajednici izdvojeno je više od pet miliona KM, a u toku su radovi na rehabilitaciji magistralnog puta Turić-Pelagićevo, za šta je obezbijeđeno 750.000 KM.\nTagovi: Pelagićevo,Vlada RS\nPOVOLJNA KORONA STATISTIKA U GRADIŠKI Sedmica bez nove infekcije, očekuju nalaze za 20 osoba\nCijela sedmica prošla je, od kada u Gradišci nisu evidentirani novi slučajevi infekcije virusom korona, čime se brojka zaustavila na deset. Za ...\nVELIKE ŠTETE ZBOG POŽARA Policija apelovala na građane da vode računa\nOLAKŠICE Vidović: Odgođeni rokovi za plaćanje određenih poreskih obaveza\n09.04.2020. 11:41 ➔ 11:42\nDRAMA U CENTRU GRADA Fasada se obrušila na ženu, prolaznici joj prvi ukazali pomoć\nBLAGOVREMENO OTKRIVANJE VIRUSA Austrija razvija testove čula mirisa za ranu izolaciju\n09.04.2020. 11:23 ➔ 11:40\n“NEMOJ, SINE, TO DA RADIŠ” Hrabri policajac spriječio mladića da skoči sa mosta\nLIMUN NAGLO POSKUPIO Potrošači nadgledaju cijene, u Srpskoj NEMA NESTAŠICE


Tag / Rodrigo Duterte / Vesti online\n"Baj, baj Ameriko": Duterte se okreće Rusiji?\nFilipinski predsednik Rodrigo Duterte (71) zapretio je u subotu da će prekinuti sporazum prema kome je američkim trupama dozvoljeno da borave u toj zemlji, ukoliko SAD sprovede odluku o ukidanju...\n"Lično sam ubijao kriminalce za primer policiji"\nPredsednik Filipina Rodrigo Duterte izjavio je da je "lično ubijao kriminalce" u vreme kada je bio gradonačelnik grada Davaoa, kako bi "dao primer policiji".\nDuterte poslao čestitku: Možda vam je ovo poslednji Božić\nRodrigo Duterte, kontroverzni predsednik Filipina koji se od dolaska na vlast surovo obračunava kako sa dilerima, tako i sa zavisnicima od droge, snimio je nesvakidašnju božićnu čestitku.\n"Amerikanci kažu 'nema oružja'... OK, imam prijatelja"\nFilipini još nisu spremni za nove vojne alijanse, ali će zbog sukoba sa SAD sarađivati sa Rusijom i Kinom da bi svet postao mirnije mesto.\n"Zapad započinje ratove, ali nema hrabrosti da u njima učestvuje"\nPredsednik Rusije Vladimir Putin razmotrio je sa predsednikom Filipina Rodrigom Duterteom na marginama samita Azijsko-tihookeanske o ekonomskoj saradnji u Peruu pitanja razvoja odnosa dveju zemalja.\n"Ako ide Putin, idemo i mi"\nOn je za Obamu rekao da je kučkin sin, a evo šta misli o Trampu\nRekao "ne" Amerima: Nećemo vaše oružje, tražimo bolju ponudu\nPredsednik Filipina Rodrigo Duterte naložio je otkazivanje kupovine policijskih pušaka od SAD, rekavši da će njegova vlada potražiti povoljniju ponudu, javlja Rojters.\nDuterte ljut na američke "majmune": Dobiću od Rusije sve što mi treba\nPredsednik Filipina Rodrigo Duterte se ponovo naljutio na SAD, odnosno Stejt department, zbog njihove odluke da otkažu ugovor o prodaji naoružanja za policiju Filipina. Odgovorne za tu odluku...\nPredsedniku Filipina "javio" se bog i evo šta mu je tražio\nFilipinski predsednik Rodrigo Duterte, poznat po nabusitim govorima u kojima ne bira reči, izjavio je da je "obećao Bogu da više neće da psuje".\n"Briga me što se ne sviđam SAD i EU"\nFilipinski predsednik Rodrigo Duterte izjavio je u četvrtak da SAD i Evropska unija, ukoliko nisu zadovoljni njegovim načinom obračuna sa kriminalom, mogu slobodno da obustave svoju pomoć...


Trump podržao pa se distancirao od ideje registra muslimana – Haber.ba\nTrump podržao pa se distancirao od ideje registra muslimana\nObjavljeno 22.11. 2015.\nNajvjerovatniji kandidat Republikanske stranke na predsedničkim izborima u SAD Donald Tramp pokušava da se distancira od ideje o osnivanju državnog registra muslimana u SAD, koja je naišla na oštre kritike njegovih rivala u stranci i nevjericu stručnjaka za pravo.\nTramp je prvi put komentarisao ideju upostavljanja registra za muslimane u četvrtak u intervjuu za “Jahu njuz”, kad je na pitanje o tome da li treba muslimani treba da budu registrovani u nekoj bazi podataka ili da nose posebne dokumente u kojima se navodi njihova vjera rekao:\n“Moraćemo pomno da razmotrimo mnogo stvari”, prenijela je agencija AP.\nIstog dana je novinar En Bi Si Njuza pitao Trampa da li treba da postoji baza podataka za praćenje muslimana u SAD, a on je rekao da “treba da postoje mnoge baze podataka, a ne samo ta”.\nNa pitanje da li je to nešto što bi Tramp uveo ukoliko postane predsjednik SAD, američkih milijarder je rekao: “Sigurno bih to uveo. Apsolutno”.\nOn je dodao da će muslimani “morati da budu registrovani”.\nNjegovi rivali za kandidaturu Republikanske stranke na izborima za predsjednika države su oštro kritikovali Trampa, pa je bivši guverner Floride Džeb Buš nazvao tu ideju “odvratnom”, senator Floride Marko Rubio ju je opisao kao “nepotrebnu” i nešto što Amerikanci ne bi podržali.\nSenator Teksasa Ted Kruz, koji je dosad tokom kampanje uglavnom izbjegavao da kritikuje Trampa, rekao je: “Nisam fan osnivanja državnih registara američkih građana”.\nTramp je u intervjuu televiziji “Foks Njuz” u petak pokušao da objasni svoj stav:\n“Želim da bude sastavljena lista sirijskih izbjeglica koje će predsjednik Barak Obama primiti u zemlju, ako ga mi Republikanci ne spriječimo”.\nTaj američki milijarder je juče u obraćanju skupu u Alabami rekao da su raniji medijiski izveštaji o njegovim izjavama bili netačni, ali je ipak podržao uvođenje dodatnog nadzora, kako izbjeglica koje pristižu, tako i određenih džamija u SAD, pišu “Nezavisne“.\nTeme:Donald Trump, muslimani, predsjednički izbori, registar, SAD


Rusija - Novosti dana - 07.02.2020 | Sputnjik Srbija\n12:26 26 Oktobar 2020\nRusija i Belorusija nastavljaju rad na integraciji dve države\nRusija i Belorusija nastavljaju konsultacije o integracijama, izjavio je zamenik šefa adminsitarcije predsednika Rusije Dmitrij Kozak na kraju rusko-beloruskog samita.\nAmerikanci „bič Božji“ — prete Rusiji zbog Venecuele\nAmerikanci nastoje da po svaku cenu sa vlasti skinu Madura, ne iz ideoloških razloga, već iz razloga koji imaju duboko poslovni karakter. Zbog toga SAD žele da u potpunosti izoluju Venecuelu, pa otuda i prete Rusiji uvođenjem novih restriktivnih mera protiv Moskve i ruske kompanije „Rosnjeft“, smatraju eksperti.\nLavrov: Narod u Venecueli je umoran od protesta i strane intervencije\nAmeričke sankcije udaraju na humanitarni sektor Venecuele, što je zabrinjavajuće, izjavio je ministar spoljnih poslova Rusije Sergej Lavrov. On smatra da su građani umorni od uličnih protesta i strane intervencije.\nPredsednik Rusije Vladimir Putin i beloruski lider Aleksandar Lukašenko prekinuli su pregovore kako bi odigrali hokejaški meč u Sočiju.\nBugarski ekspert: Amerika će možda probati da napadne Nemačku i Francusku\nSjedinjene Američke Države će možda pokušati da napadnu Nemačku i Francusku na ekonomskom nivou, zbog težnje da se približe Rusiji, ocenio je bugarski politikolog Stanislav Bačev.\nSavremeni sistemi naoružanja strateškog bombardera Tu-160M po svom kvalitetu su ispred stranih analoga, saopštio je zamenik ministra odbrane Rusije Jurij Borisov.\nKremlj potvrdio: Abe dolazi na 75. godišnjicu pobede\nMoskva iščekuje premijera Japana Šinza Abea na obeležavanje 75. godišnjice pobede u Drugom svetskom ratu, izjavio je portparol Kremlja Dmitrij Peskov.\nNapad uprkos mećavi: Vojna vežba ruskih Su-35S u esktremnim uslovima /video/\nRuska vojska izvela je prve vojne manevre ove godine na najnovijim avionima Su-35S, koji su stupili na dužnost prošle godine, saopštio je portal ruskog Ministarstva odbrane „Zvezda“.\nPutin i Lukašenko sat i po u četiri oka\nPredsednik Rusije Vladimir Putin sastao se sa svojim beloruskim kolegom Aleksandrom Lukašenkom , a tom prilikom lideri su razgovarali o brojnim temama od obostranog interesa, između ostalog i o drugim zemljama bivšeg Sovjetskog Saveza.\nLukašenko: Kako to da u mojoj rezidenciji nema snega! /video/\nPredsednik Belorusije Aleksandar Lukašenko tokom prvog ovogodišnjeg sastanka s ruskim predsednikom Vladimirom Putinom u Sočiju požalio se da u njegovoj rezidenciji skoro da i nema snega.\nRuski naučnici dizajniraju moćni teleskop za otkrivanje vanzemaljskih civilizacija\nRuski naučnici su počeli da dizajniraju teleskop koji će moći da se koristi za lociranje signala vanzemaljskih civilizacija, ako se oni nalaze u okviru optičkog opsega, izjavio je ruski naučnik Aleksandar Panov.\nLavrov odgovorio Americi: Navikli smo se na vaše pretnje\nRuski šef diplomatije Sergej Lavrov izjavio je da je zvanična Moskva „navikla“ na pretnje koje Vašington upućuje ruskim kompanijama, između ostalog i „Rosnjeftu“, zbog saradnje sa venecuelanskim vlastima i predsednikom te zemlje Nikolasom Madurom.\nŽrtve roditelja-terorista: Iz Sirije u Moskvu vraćeno 26 ruske dece /video/\nRuski avion napustio je bazu „Hmejmim“ u Siriji sa 26 dece, ruskih državljana, i uputio se ka Moskvi, prenosi televizija „Zvezda“, pozivajući se na ombudsmanku za prava deteta u Rusiji Anu Kuznjecovu.


Kosovski akademici sa "čarobnim štapom“ za dijalog - Kosovo Online\nKosovski akademici sa "čarobnim štapom“ za dijalog\n14. Jun 2020. • 11:44\nHaradinajeva taksa na srpsku robu, svetska pandemija koronavirusa, Kurtijev reciprocitet, kriza EU i sukob spoljnih politika SAD i Nemačke. Svemu ovome zajednički imenitelj je potpuno zaustavljanje dijaloga Srbije i Kosova već skoro dve godine. Hoće li se stvar pomeriti sa mrtve tačke tokom predstojećeg leta pitanje je koje ovih dana opseda sve zainteresovane aktere kosovskog rebusa.\nDva od pet nabrojanih uzroka blokade u komunikaciji Beograda i Prištine nisu više na spisku, otkako je umesto testosteronom nabijenog Aljbina Kurtija u premijersku fotelju pre desetak dana seo dosta smireniji Avdulah Hoti. Kamioni sa srpskim proizvodima konačno sada opet nesmetano prelaze preko administrativnih prelaza i odmah se učinilo da se taj glečer zaleđenih odnosa mrdnuo ka nekom „otopljavanju“.\nRovovi iskopani oko Briselskog dijaloga, međutim, vrlo su duboki i po svemu sudeći biće potrebna prava magija da se pozicije dve strane vidljivije približe. Posebno ako se ima u vidu da su osim takse i reciprociteta ostali otežavajući faktori i dalje prisutni.\nEU, Vašington i Berlin - pomoć ili odmaganje\nEvropska unija već dugo demonstrira zabrinjavajuću, ponekad i komičnu nemoć u svim aktuelnim poslovima, pa Borelj i Lajčak kada ovih dana pričaju o Kosovu izgledaju kao dva slučajna svata na pogrešnoj svadbi. Pritom bez poklona u rukama. To je Lajčaku uostalom poručio i Tači, javno odbijajući želju da se vidi s njim uopšte.\nU međuvremenu, i obaranje ruku između Vašingtona i Berlina po pitanju Kosova dostiglo je razmere pravog malog rata, što dodatno unosi pometnju kod ostalih zainteresovanih učesnika ove priče i uvek prisutnih kibicera. Pandemija, znamo, vreba iz prikrajka i dalje, ali pitanje svih pitanja je, ustvari, ima li negde tog čarobnog štapa da prospe pomenutu magiju i ako ga ima kod koga je.\nA odgovor na ovo pitanje možda je prošle nedelje stigao iz Akademije nauka i umetnosti Kosova. Evo i objašnjenja.\nTiho i bez prethodne pompe kosovski akademici predstavili su pre nekoliko dana, baš u vreme obeležavanja godišnjice Rezolucije 1244 i ulaska NATO na Kosovo, dokument u kome su na jednom mestu skupili sve sporazume koji su potpisani u ime Prištine tokom dosadašnjeg dijaloga s Beogradom. Tu se, naravno, nalazi i famozni Briselski sporazum, u okviru koga je, znamo, predviđeno formiranje Zajednice srpskih opština sa izvršnim ovlašćenjima, što je obaveza koja već više od sedam godina nije sprovedena u delo. Sve kosovske vlade koje su se u tom periodu izmenjale pozivaju se na ocenu Ustavnog suda da ovaj dogovor nije u skladu sa ustavnim načelima, uporno žmureći pred činjenicom da su preuzete međunarodne obaveze iznad domaćih zakona.\nPosle sedam godina prvi put o ZSO\nI tu dolazimo do poente. Novopostavljeni premijer Hoti je, gle čuda, upravo kosovsku Akademiju izabrao za mesto gde je u prošlu sredu predstavio svoj plan za predstojeći nastavak dijaloga i tamo je dobio neke vrlo interesantne predloge i sugestije. Naime, kako se moglo čuti, akademici su vrlo otvoreno izrekli stav da Kosovo mora da stoji iza preuzetih obaveza iz potpisanih sporazuma, pa i ako se grešilo u njihovom pravljenju, kao i da odstupanje kosovskih vlasti od onoga što su potpisivali šteti ugledu Kosova i urušava mu poziciju u spoljnim odnosima. To u nekom slobodnom prevodu znači i, po prvi put, otvaranje vrata za realizaciju dogovora oko Zajednice srpskih opština. A to opet u sledećem koraku otvara mogućnost za konkretan napredak u tom toliko očekivanom nastavku razgovora prištinskih i beogradskih predstavnika. O ZSO se, treba posebno naglasiti, prvi put na ovaj način govori posle sedam godina otkad je ta obaveza preuzeta potpisivanjem Briselskog sporazuma aprila 2013.\nOvo verovatno nije dovoljno za tvrdnju kako je izvestan brzi dogovor i konačni sporazum Srbije i Kosova o normalizaciji odnosa, ali može da bude dobar pravac i prvi konkretan rezultat posle dugog tapkanja u mestu. Jer sve ono što se do sada od predstavnika kosovske vlasti moglo čuti, kao zvaničan stav i zahtev - o bezuslovnom međusobnom priznavanju, nepovredivosti suvereniteta i ostalim tvrdim željama i pozicijama, sa sve Tačijevim snovima o Preševu i Bujanovcu, ne samo da zvuči detinjasto već izaziva podsmeh i kod sve većeg broja trezvenih i realnih Albanaca u prištinskoj političkoj čaršiji.\nakademija nauka i umetnosti kosova ZSO Briselski dijalog\nAkademici savetuju Vladu Kosova da poštuje obavezu formiranja ZSO\nAkademija nauka i umetnosti Kosova u svojoj publikaciji koja obuhvata sažetak svih do sada postignutih sporazuma sa Srbijom zaključuje, između ostalog, da bi politički akteri na Kosovu trebalo da budu odgovorni i poštuju ono što su potpisali, pa i Briselski sporazum koji predviđa formiranje Zajednice srpskih opština, prenosi Kossev.\nTahiri: Sa Srbijom razgovarati samo o uzajamnom priznavanju, ZSO više ne predstavlja pretnju\nMuškoljaj: Vezali smo sebi ruke, Srbi će sada sami formirati ZSO\nVlada Kosova nije predvidela nikakve akcije u pravcu sprovođenja sporazuma o ZSO


Modernin buster kandidat pokazuje snažan odgovor na omikron podvarijante - CdM\nKompanija Moderna saopštila je ove nedjelje da je nova verzija vakcine protiv kovida-19 dizajnirana da cilja varijantu omikron takođe stvorila snažan imuni odgovor protiv brzo širećih omikron podvarijanti BA.4 i BA.5, koje se šire poslednjih nedjelja.\nNova verzija vakcina, za koju se Moderna nada da će biti odobrena za upotrebu kao dopunska vakcina za jesen, je bivalentna vakcina, što znači da sadrži vakcinu dizajniranu da cilja dvije različite varijante koronavirusa – originalnu varijantu iz 2020. i varijantu omikron koja je cirkulisala prošle zime, prenosi Reuters.\nModerna je rekla da iako je vakcina izazvala slabiji odgovor u odnosu na BA.4 i BA.5 nego protiv podvarijante BA.1 protiv koje je posebno dizajnirana, podaci ukazuju na to da bi nova vakcina mogla da proizvede „trajnu zaštitu od cijele porodice omikron varijante“.\n“Ovo je snažan odgovor antitijela”, rekao je glavni medicinski službenik Moderne Pol Barton na konferenciji za novinare.\nOn je dodao da je to vjerovatno dugotrajno i mislim da su zaključci da bi buster ili primarna vakcina, tačnije njena nova verzija, zaista mogla da bude prekretnica u borbi protiv virusa SARS-cov-2.\nModerna je sama proizvodila ovu verziju vakcine prije bilo kakvih regulatornih odobrenja, a izvršni direktor Stefan Bansel rekao je da bi kompanija mogla da počne da isporučuje vakcinu u avgustu.\nKompanija planira da podnese prijave regulatorima u narednim nedjeljama kako bi zatražila odobrenje za vakcinu, koja nosi naziv mRNA-1273.214, za jesenju sezonu.\nDvije podvarijante, koje su dodate na listu za praćenjena Svjetske zdravstvene organizacije u martu i koje je Evropski centar za prevenciju i kontrolu bolesti označio kao varijante koje zabrinjavaju, činile su više od trećine slučajeva u SAD prošle nedjelje.\nAmerička administracija za hranu i ljekove planira sljedeće nedjelje da održi sastanak spoljnih stručnjaka kako bi razgovarali o buster dozama vakcine za jesen.\nKompanije Fajzer/Bajontek takođe testiraju nekoliko mogućih varijanti prilagođenih vakcina protiv kovida-19, uključujući bivalentnog kandidata sličnog Moderninom.\nEvropska agencija za ljekove prošle nedjelje pokrenula je reviziju svojih kandidata, iako kompanije tek treba da objavi podatke o tome koliko su efikasne.\nKompanija Bajontek je ovog mjeseca saopštila da bi otvaranje tržišta moglo da dođe već u avgustu, ali da bi moglo da potraje i do septembra ili kasnije na jesen.\nTagsbuster doza koronavirus moderna Omikron vakcina\nDom zdravlja: Od 1. jula dvosmjenski rad izabranog doktora za odrasle i laboratorijske dijagnostike\nŠćekić: Epidemija u blagom porastu, mjere prevencije i vakcinacija i dalje glavne preporuke


Iako su pauci vrlo korisne životinje za naš celokupni ekosistem, veliki broj ljudi ima strah od pauka koji može biti ili racionalan ili pak iracionalan i prenaglašen te poprimiti razmere fobije (arahnofobija).\nVeliki strah koji ljudi imaju od pauka, potiče ili od njihovo „zastrašujućeg“ spoljnog izgleda ili pak od činjenice da je ujed pauka vrlo bolan a u nekim slučajevima i potencijalno letalan.\nSa druge strane, iako je pauk vrlo vredna životinja, koja u svoju mrežu hvata razne štetne insekte kakve su muve ili komarci, te se hrani biljnim vašima ili drugim minijaturnim štetočinama, pauk je i sam vrlo sitan i ima sklonost sa se zavlači na mesta na kojima ga ne vidimo, pa kada se onda iznenada pojavi na nekom delu našeg tela, osetimo vrlo neprijatan impuls koji je na samoj granici između straha i gađenja.\nSanovnik i sanjarica – tumačenje i značenje sna – šta znači sanjati pauka?\nSanjati pauka nije nikakva retkost, i može se sa sigurnošću reći da su snovi u kojima je pauk pak dominantan motiv ili je u snu prisutna neka situacija u koju je on „uključen“, vrlo česti i dosta intenzivni.\nSanjati da vidite pauka koji stoji i ne pomera se\nPauk koga ste u snu videli, ali koji vas ni na koji način ne ugrožava niti ste vi njega „dirali“, znak je da vas u skorije vreme očekuje neka radosna vest, poslovna ponuda, finansijski dobitak ili pak bračna ponuda.\nPauk koji u snu mirno stoji na jednom mestu, na javi simbolizuje velike promene u vašem životu, te postoji mogućnost da ćete se odseliti u neku daleku zemlju ili da ćete sasvim promeniti život i prihvatiti za vašu okolinu i porodicu sasvim neočekivanu ponudu.\nSanjati pauka koji plete mrežu\nUkoliko u snu vidite pauka koji vredno plete mrežu, na javi to znači da neko sprema protiv vas vrlo velike spletke, ili da će vas neka osoba kojoj verujete iskoristiti za svoje nemoralne i neke „mutne“ poslove.\nKada u snu vidite pauka koji plete mrežu, to takođe može da se protumači i kao vaša podsvesna potreba ili želja da sebi osnujete dom i da stvorite porodicu, te može da se desi neka skora bračna ponuda ili ponuda za deljenje životnog prostora sa emotivnim partnerom.\nSanjati kako vas je ujeo pauk\nUkoliko sanjate da vas je ujeo pauk ali da vas ujed ne boli, ili da ste posle ujeda otrovnog pauka preživeli, to je znak da ćete se razočarati u nekoga u koga ste verovali, ali ko vam nije previše ni blizak ni drag tako da vas takva osoba ne može preterano povrediti.\nSa druge strane, ukoliko vas je u snu ujeo pauk i takav ujed vas je vrlo zaboleo, ili ste pak posle ujeda umrli u snu, to simbolizuje da ste izdati od svog partnera, člana porodice ili najbližeg druga i da ste vrlo povređeni i razočarani, te da u sebi veoma patite i tugujete.\nSanjati da vas je ujeo otrovan pauk i da ste od ujeda smrtno povređeni\nKada u snu vidite veoma otrovnog pauka, koji vas je ujeo „iz čista mira“, to znači da će vam ili emotivni partner biti neveran ili da ćete doživeti „bračni brodolom“ na javi.\nUkoliko ste u snu umrli od ujeda otrovnog pauka, očekuje vas dug i srećan život na javi, koji je ispunjen radošću, zadovoljstvom i srećom.\nMeđutim, ako vas smrtonosni pauk u snu ujede dok ste pokušavali da ga ubijete, to je znak da ste vrlo bolesni a da to ni ne znate, ili da ćete se ubrzo teško razboleti vi lično ili pak neki od članova vaše najuže porodice.\nSanjati da ste u snu ubili pauka\nBez obzira na situaciju u kojoj u snu ubijate pauka, to se simbolično smatra velikom nevoljom ili nesrećom na javi, tako da treba da budete spremni da će vam se vrlo brzo život sasvim promeniti i „strmoglaviti“.\nAko ste u snu ubili pauka u samoodbrani, odnosno dok je pokušavao da vas ujede, to simboliše vašu spremnost da se izborite sa svojim ličnim i unutrašnjim sumnjama i strahovima, te da više sebi ne dozvolite da vas svaka prepreka zaustavi na putu ka cilju, već da se odlučno borite za sebe i svoje ideale.\nMeđutim, kada ste u snu ubili pauka koji je sasvim mirno „prolazio“ pored vas ili je samo stajao u vašoj blizini, to je simbol ogovaranja na javi od strane neke osobe koju ste smatrali bliskim ili iskrenim prijateljem, te ste rešeni da takvu osobu u potpunosti „izopštite“ iz svoje blizine.\nKada u snu ubijete pauka koji plete mrežu, simbolično ste „ubili“ neke svoje dobre osobine i vi ste se promenili „na gore“ i postali ste osoba koju najbliži ne mogu da prepoznaju i koje se stide.\nSanjati kako vam pauk gmiže po telu ali vas ne ujeda\nUkoliko sanjate da vam pauk ide po telu, i osećate „mravinjanje“ u snu, ali vas pauk ne ujeda, to na javi simbolizuje da se morate čuvati nekih osoba koje se ponašaju sasvim naivno i bezazleno, ali su u suštini vrlo opasne i spremne da vam svakog trenutka učine izdaju ili da vam naruše vaš ugled i dostojanstvo svojim lažima i ogovaranjima.\nSanjati nekog vrlo otrovnog pauka ili pauka „crnu udovicu“\nAko u snu vidite otrovnog pauka ili pak pauka koji se smatra najotrovnijom vrstom na svetu, a koji se zove „crna udovica“, to znači da ste vrlo uplašeni na javi i da se pred nekim osećate vrlo nemoćno, te da ste paralisani od straha da ćete pogrešiti ili da nećete uspeti da ispunite nečije ili želje ili očekivanja.\nTakođe, ovakav san se može protumačiti i kao potencijalno realna opasnost u kojoj se možete naći u stvarnom životu, te da nije na odmet da budete oprezniji i da se čuvate povreda i bolesti.\nSanjati pauka tarantulu\nIako je tarantula pauk koji nije otrovan za ljude i koji je relativno bezopasan, njegov izgled kao i veličina, kod većine ljudi izaziva vrlo nelagodan osećaj ili pak strah, pa se ovaj pauk često u snu i viđa kao projekcija podvesti i reakcija na prirodni strah koji neko oseća.\nSasvim simbolično, tarantula koju vidite u snu predstavlja neku preuveličanu opasnost na javi ili je pak odlika iracionalnih i paranoičnih strahova koji vas u velikoj meri sputavaju ili sprečavaju vas da napredujete i da se usavršavate ili da oplemenjujete svoj život u najširem smislu te reči.\nSanjati kako vam pauk ulazi u usta ili u uši i nos dok spavate\nOvakav san je kod većine ljudi projekcija straha iz realnosti u snove, i smatra se da nema neku značajniju simboliku, te da se svaka osoba podsvesno boji da bi je pauk mogao „napasti“ kada je u snu, ili da bi se mogao slučajno „uvući“ u nos, usta ili u ušni kanal prilikom spavanja.\nUpravo iz ovih razloga, nije retkost da vas strah probudi iz ovakvih snova, te da panično počnete da proveravate da niste slučajno progutali pauka ili da vam je u ušima neobičan šum ili peckanje koje ukazuje da je unutra neki neželjeni „gost“.\nSanjati da jedete živog pauka\nIako je u nekim zemljama sveta, živi pauk „specijalitet kuhinje“, i postoje ljudi koji su dovoljno spremni i voljni da eksperimentišu i da takav obrok sebi i priušte, san u kome jedete živog pauka je simbol najčešća vaše domincije, svesti o sopstvenim vrednostima, nepokolebljivosti, hrabrosti i snage ličnosti i karaktera.\nKada jedete u snu živog pauka, to znači da ste na javi prevazišli svoje najveće strahove, te da vas je vrlo teško pokolebati ili zaplašiti, i da se za sve svoje ciljeve borite sasvim otvoreno, bez nekih skrivenih namera ili da pak imate potrebu da se koristite nekim podlostima ili manipulacijama.\nSanjati da ste se zapleli u paukovu mrežu\nAko ste se u snu zapleli u paukovu mrežu, i nikako ne možete da se iz nje oslobodite, to je znak da ste na javi vrlo vezani za svog emotivnog partnera ili pak za svoju porodicu, te da vi sami ne možete da samostalno donesete ni jednu odluku i da oni imaju preveliki uticaj i uplitanje u vaš život.\nTakođe, u nekim situacijama, vaša „zarobljenost“ u paukovoj mreži u snu, može da se protumači kao nesposobnost da se na javi izborite za sebe, te da vas ljudi smatraju nekim kime je vrlo lako manipulisati i koga mogu iskoristiti jer je naivan, glup ili lakom, a sve se to dešava jer im vi tako dozvoljavate.\nSanjati da vidite paukovu mrežu u kojoj je pauk koji vreba svoj plen\nAko u snu vidite jasnu strukturu paukove mreže, u čijem je središtu sasvim nepomičan pauk koji vreba svoje „žrtve“, to simboliše da ste spremni da se pomučite za neke svoje ciljeve, te da će se vaše znanje, trud i uloženo vreme isplatiti i da ćete postići neki veliki poslovni uspeh ili novčani dobitak koji ste zaslužili.\nSanjati ženku pauka koja leže jaja\nKada u snu vidite ženku pauka koja leže jaja, to simbolizuje neke novosti koje vas vrlo uskoro očekuju, ali i vašu nesposobnost da se istaknete u poslu ili u emotivnim odnosima, jer ste sputani strahovima ili nesigurnostima, te propuštate velike prilike koje vam se ukazuju“jednom u životu“.\nSanjati veliki broj mladunaca od pauka ili pak dosta malih paukova\nKada ne jednom mestu sanjate veliki broj sitnih paukova ili pak mladunce od pauka koji su se tek izlegli i razmileli svuda naokolo, to je na javi simbol malih prepreka koje nikako niste u stanju da prevaziđete i zbog kojih ćete odustati od neke velike ljubavi, putovanja ili poslovne prilike.\nSanjati kako jedan pauk jede drugog pauka\nU životinjskom svetu je sasvim uobičajena i normalna pojava da kod nekih vrsta paukova, ženke pojedu mužijake nakon što one izlegu jaja, a kako bi verovatno sprečile da mužjaci povrede ili da ubiju njihove mladunce.\nSan u kome jedan pauk jede drugog, može da bude simbol vašeg straha od autoriteta na javi ili da pak predstavlja bojazan od napretka, uspeha ili boljeg života jer ste vi osoba kojoj su uvek sasvim dovoljne „male stvari“ i koja po prirodi ne teži nekim velikim idealima.


Lokalne vlasti subvencionišu svoje plate umesto infrastrukturu - Ekonomija - Dnevni list Danas\nPočetna » Ekonomija » Lokalne vlasti subvencionišu svoje plate umesto infrastrukturu\nIzveštaj DRI o svrsishodnosti podsticaja lokalnim javnim preduzećima\nLokalne vlasti subvencionišu svoje plate umesto infrastrukturu\nOd 41 milijardu dinara subvencija, koliko je osam izabranih lokalnih samouprava dalo svojim javnim lokalnim preduzećima, čak 31 milijarda je otišla na tekuće troškove, plate, gorivo, poreze…, a tek 10 milijardi su bile kapitalne subvencije, čime je umanjen razvoj lokalne infrastrukture.\n0Piše: M. O. 19. decembra 2018. 10.11 Izmenjeno: 10.13\nFoto: Sanja Milošević\nOvo je nalaz Izveštaja o reviziji svrsishodnosti poslovanja „Subvencije jedinica lokalne samouprave javnim preduzećima“ koji je tokom ove godine uradila Državna revizorska institucija. U proseku, sve 162 lokalne samouprave su u periodu 2015-2017. godine izdvajale po 20 milijardi dinara godišnje za subvencije lokalnim preduzećima, a na osam izabranih jedinica lokalnih samouprava grad Beograd, Pančevo, Bor, Subotica, Kragujevac, Grocka, Obrenovac, Smederevska Palanka odnosi se čak 72 odsto ukupnih lokalnih subvencija.\nDržavni revizori su utvrdili da sistem kontrole nad subvencijama nije adekvatno uspostavljen zbog čega postoji rizik da one nisu efikasno upotrebljene.\nPrema rečima Duška Pejovića, predsednika Saveta DRI, sistem izveštavanja o subvencijama je više formalne prirode i ne doprinosi efikasnom planiranju i realizaciji subvencija, a procena efekata subvencija se ne radi sistematski.\n„Subvencije lokalnim javnim preduzećima su široko rasprostranjene i skoro sve lokalne samouprave ih daju, a one se najviše troše na tekuće troškove. Uputstvo Ministarstva finansija je da se u periodu od 2015-2017. zbog fiskalne konsolidacije smanje subvencije, a one su povećane za 31 odsto u ovom periodu. Najvažniji nalazi revizije su da tri četvrtine subvencija nije dovelo do unapređenja lokalne infrastrukture, a jedna četvrtina lokalnih preduzeća bez prihoda od subvencija bi bila u velikim problemima, jer su na primer u osam preduzeća prihodi od subvencija činili 80 odsto ukupnih prihoda. Važno je reći i da su od decembra 2016. godine direkcije za izgradnju prestale da budu budžetski korisnici pa su sredstava koja su im uplaćivana iz budžeta postala subvencije. Samo zbog ovog povećan je iznos subvencija u 2017. za 7,1 milijardi dinara“, objasnio je Pejović.\nOno što odlikuje trošenje lokalnih budžeta na subvencije je njihovo stalno povećavanje tokom godine. To je posebno izraženo u 2017. u kojoj su analizirane samouprave budžetima planirale 12,57 milijardi dinara, a na kraju isplatili 20 milijardi dinara subvencija lokalnim javnim preduzećima, čak 59 odsto više od planiranog.\nU relativnim iznosima tu prednjači Grocka, koja je u budžetu za 2017. planirala 190 miliona dinara, a realizovala triput više, čak 592 miliona dinara subvencija lokalnim preduzećima. U apsolutnom iznosu ipak dominira grad Beograd, čiji je ceh za subvencije od planiranih 9,66 milijardi dinara prošle godine završio na čak 16 milijardi dinara.\nOd svih lokalnih javnih preduzeća najviše subvencija je dato za javni prevoz, dve trećina, a to se pre svega odnosi na GSP Beograd. GSP je u periodu od 2015. do 2017. dobio od grada 26,7 milijardi dinara i to su porasle subvencije za tekuće troškove za 13 odsto, a kapitalne smanjene za 31 odsto. Po ovome je najgori Kragujevac, koji je svaki dinar subvencija za gradski prevoz potrošio na tekuće troškove, a ni dinar na kapitalne subvencije.\nGSP Beograd je svake od ove tri godine dobijao oko devet milijardi dinara subvencija, mada je Skupština grada 2012. donela odluku da subvencije ne mogu biti veće od 6,5 milijardi dinara.\nU toku 2017. godine prvobitno planirane tekuće subvencije su uvećane kroz\nrebalanse budžeta za 1,8 milijardi dinara. Takođe rešenjem gradonačelnika gradskom prevozniku dato je još 300 miliona dinara iz tekuće budžetske rezerve, dok su prvobitno planirane kapitalne subvencije, kroz rebalanse budžeta, smanjene za 218 miliona dinara. Takođe je ukazom gradonačelnika GSP 2016. dobio mimo rebalansa 450 miliona dinara iz budžetske rezerve za tekuće poslovanje. DRI je utvrdio da su budžetskim subvencijama pre svega finansirane plate u GSP-u u visini 15,8 milijardi dinara, zatim gorivo 6,2 milijarde dinara, a iz budžeta je plaćano i farbanje autobusa, isplata otpremnina i solidarna pomoć.\n„Ovom revizijom ustanovili smo da nije ostvarena efikasnost, ekonomičnost i efektivnost u subvencionisanju javnih lokalnih preduzeća. Dali smo preporuke lokalnim samoupravama da definišu jasne smernice za planiranje subvencija, koje bi dovele do smanjenje subvencija, zatim da detaljno analiziraju programe korišćenja subvencija i da ih dokumentuju i da uspostave adekvatnu kontrolu u planiranju, korišćenju i izveštavanju o subvencijama“, zaključio je Pejović.\nDRI, Infrastruktura, lokalne vlasti, plate funkcionera, SubvencijeBeograd


Canon EOS R5 C – izvanredna rezolucija i brzina - Canon Montenegro\nNeverovatne fotografije od 45 MP brzinom do 20 kadrova u sekundi\nCMOS senzor punog formata od 45 MP beleži neverovatnu jasnoću, nizak nivo šuma i širok dinamički opseg pri velikim brzinama do 20 kadrova u sekundi, uz ISO osetljivost do čak 51.200. Automatsko breketiranje ekspozicije pruža postojane opcije ekspozicije, dok tajmer intervala otvara vrata za kreativni materijal sa ubrzanim protokom vremena.\nPređite na neverovatne slike visoke rezolucije\nSenzor punog formata i procesor slike DIGIC X na modelu EOS R5 C zajedno daju slike visokog kvaliteta od 45 MP brzinom do 20 kadrova u sekundi sa elektronskim zatvaračem ili 12 kadrova u sekundi sa mehaničkim zatvaračem. Režim za fotografije na modelu EOS R5 C takođe koristi renomiranu tehnologiju Dual Pixel CMOS AF II kompanije Canon, organsko toplo upravljanje bojama i ISO osetljivost čak do 52.000, što EOS R5 C čini izvanrednim rešenjem za profesionalnu fotografiju.\nProfesionalni formati slike\nEOS R5 C koristi istu arhitekturu kao EOS R sistem, pa može da snima slike u raznim profesionalnim formatima datoteka, uključujući RAW, C-RAW i JPEG. 10-bitne HEIF slike takođe je moguće snimati sa povećanim dinamičkim opsegom i reprodukcijom boja zahvaljujući korišćenju PQ HDR game i BT.2020 prostora boja.\nFotografije sa ubrzanim protokom vremena\nFunkcija tajmera intervala na modelu EOS R5 C može da se podesi tako da u određenom vremenskom periodu snimi određeni broj slika. Ova funkcija je savršena za kreiranje profesionalnih sekvenci sa ubrzanim protokom vremena. Pored toga, mogu da se podese i prilagođeni režimi slike, kao što su prioritet otvora blende / zatvarača ili automatski ISO, čime se garantuje da ćete imati potpunu kreativnu kontrolu prilikom kreiranja sadržaja sa ubrzanim protokom vremena od kojeg zastaje dah.


Bezbednost Aleksandra Vučića je bila ugrožena: Ivica Dačić\nMinistar spoljnih poslova i prvi potpredsednik Vlade Srbije Ivica Dačić, kaže za RSE da nema saznanja o tome da li se premijer Aleksandar Vučić povlači sa mesta šefa Biroa za koordinaciju službi bezbednosti, kako su preneli pojedini mediji.\nKomentarišući slučaj nedavno otkrivenog oružja u blizini Vučićeve vikendice, Dačić je ocenio da je bezbednost šefa Vlade bila ugrožena. U Ministarstvu policije kažu da za sada nemaju novih informacija.\n"Reći ću ono što sigurno znam, a to je da jeste njegova bezbednost bila ugrožena. Upravo zbog toga je važno da se ovoj temi pristupi ozbiljno od samog početka – od pristupa njegovom obezbeđenju pa do same istrage koja se vodi o konkretnom slučaju", pojasnio je Dačić osvrćući se na razvoj događaja nakon što je otkriven arsenal oružja u beogradskom naselju Jajinci, nedaleko od porodične kuće prvog čoveka Vlade Srbije.\nOn je na konferenciji za medije kazao da je slučaj pronađenog oružja "veoma ozbiljna priča" i da bi trebalo poraditi na pitanju Vučićeve bezbednosti, kontraobaveštajne zaštite i koordinaciji rada službi bezbednosti.\nDačić je odrečno odgovorio na pitanje RSE da li ima saznanja o medijskim napisima po kojima Vučić planira da podnese ostavku na mesto šefa Biroa za koordinaciju službi bezbednosti.\nNaime, pojedini beogradski mediji pišu da Vučić planira da se povuče sa čelnog mesta ovog tela, jer ga bezbednosne službe nisu uverile da "drže konce u svojim rukama".\nKonkretno "Večernje novosti" navode da će Vučić o tom koraku narednih dana obavestiti predsednika Srbije Tomislava Nikolića.\n"Nemam informacije o tome da li će premijer ostati na tom mestu, ali svakako da su to veoma ozbiljne i teške stvari, te da će o tome ovih dana neko svakako govoriti. Nije na meni da o tome pričam", rekao je Dačić.\nIstovremeno, ministar unutrašnjih poslova Srbije Nebojša Stefanović izjavio je kasnije večeras da je tokom istrage zbog oružja koje je pronađeno u blizini kuće premijera Aleksandra Vučića u Jajincima evidentirano 97 "bezbednosno interesantnih osoba", a da je saslušano njih 37. On je dodao da je premijer strahuje da je meta bio njegov brat Andrej Vučić.\nPriča nije zaokružena\nBezbednosne službe Bosne i Hercegovine imaju određene informacije o pronađenom oružju u blizini porodične kuće premijera Srbije, ali ta priča nije još zaokružena, rekao je ranije ministar bezbednosti BiH Dragan Mektić.\n"Bezbjednosne agencije u BiH su dobile zamolnicu od nadležnih organa iz Srbije, koja je proslijeđena svim agencijama i još se provjeravaju određene činjenice", kazao je Mektić bh. medijima.\nDragan Mektić: Još se provjeravaju određene činjenice\nMinistar unutrašnjih poslova Republike Srpske (RS) Dragan Lukač izjavio da MUP RS-a nije utvrdio da je oružje registrovano u tom entitetu.\nLukač je reagovao na navode MUP Srbije koje je izneo ministar Stefanović a prema kojima deo pronađenog naoružanja potiče sa nekadašnjih ratišta u Hrvatskoj i BiH.\n"Vjerovatno je riječ o oružju koje je ostalo poslije rata i nekim kanalima došlo do Srbije", rekao je Lukač novinarima.\nOtkako su prošlog vikenda u šumi u Jajincima, nedaleko od vikendice premijera Aleksandra Vučića, pronađeni sanduci sa raketnim bacačem, snajperom, ručnim bombama i municijom, u javnosti je plasiran čitav niz neproverenih teorija o tom događaju.\nDobrivoje Radovanović, kriminolog i nekadašnji direktor beogradskog Instituta za kriminološka istraživanja, navodi za RSE da je situacija vrlo konfuzna.\nRezultati istrage moraju da budu konkretni, pogotovu posle najave da će Aleksandar Vučić podneti ostavku na mesto šefa državnog Biroa za koordinaciju službi bezbednosti, smatra Radovanović.\n"Slučajnost je da je neki čovek naišao i prijavio to, a mogao je i da ne prijavi. To znači da službe Srbije nisu pokrivale ceo prostor u sistemu bezbednosti premijera. Neko treba da snosi odgovornost za te propuste. Da li je to Bezbednosno-informativna agencija (BIA) ili neko drugi – mislim da te poslove pokriva Vojno-bezbednosna agencija (VBA), nisam sasvim siguran. U svakom slučaju, jedna od te dve bezbednosne službe je, očigledno, loše radila svoj posao", objašnjava Radovanović.\nVučić je ranije u Hamburgu, gde je boravio u diplomatskoj poseti, rekao da se plaši da će državni organi teško otkriti ko su osobe koje su ostavile oružje u blizini njegove porodične kuće.


PRAVAC NA MORE Parlamentarci BiH se UMORILI OD (NE)RADA, najavili godišnje odmore - Impuls\nPRAVAC NA MORE Parlamentarci BiH se UMORILI OD (NE)RADA, najavili godišnje odmore\nObjavljeno: Ponedjeljak, 17 Juni 2019 09:57\nPredsjedavajuća Predstavničkog doma Parlamentarne skupštine BiH Borjana Krišto i njeni zamjenici Denis Zvizdić i Nebojša Radmanović sutra će razmatrati potvrđivanje rješenja o korištenju drugog dijela godišnjeg odmora za 2018. godinu, a koja se odnose na dva poslanika.\nPredstavnički dom Parlamentarne skupštine BiH od dana konstituisanja (6. decembar 2018. godine) do danas nije održao nijednu sjednicu. Kako se ranije pisalo, dparlamentarci BiH uprkos nezasjedanju redovno su primali plate i ostale naknade čak i u iznosu od 7.677 KM.\nKako s platom ide i pravo na godišnji odmor, a u tom kontekstu zakon se mora poštivati, predsjedavajuća Predstavničkog doma PSBiH Borjana Krišto i njeni zamjenici odlučili su da na sutrašnjoj sjednici Kolegija Predstavničkog doma PSBiH razmatraju potvrđivanje tri rješenja o korištenju drugog dijela godišnjeg odmora za 2018. godinu.\nRiječ je o potvrđivanju rješenja za poslanika Aidu Baručiju od 16. maja 2019. godine i dva rješenja koja se odnose na poslanika Damira Arnauta i to od 21. maja 2019. godine i 24. maja 2019. godine. Ruku na srce, Arnaut je uprkos tome što se državni organ zakonodavne vlasti već mjesecima nalazi u potpunoj blokadi bio zasigurno najaktivniji parlamentaraca u oba doma Parlamentarne skupštine BiH. On je samo u periodu od 6. decembra 2018. godine do 6. maja 2019. godine imao 111 aktivnosti u PSBiH dok je poslanik Baručija, u istom vremenskom periodu, imala samo jednu aktivnost.\nUprkos tome što se većina parlamentaraca u praksi još od decembra nalazi na godišnjem odmoru, s obzirom na to da ne rade ništa, to ih sigurno neće spriječiti da u avgustu 2019. godine odu na kolektivni godišnji odmor u trajanju od tri sedmice.\nNa sjednici Kolegija Predstavničkog doma PSBiH biće govora i o usaglašavanju Kolegija Predstavničkog doma kao komisije o prijedlogu dnevnog reda 2. hitne sjednice Predstavničkog doma Parlamentarne skupštine BiH. Riječ je o sjednici koja je prekinuta u petak zbog nepostojanja entitetske većine iz RS za usvajanje dnevnog reda. Na ovoj sjednici trebalo je biti govora o migrantskoj krizi i aktuelnoj situaciji u pravosuđu BiH.\nČlanovi Kolegija Predstavničkog doma PSBiH trebali bi se raspravljati i o zahtjevu prvog zamjenika predsjedavajuće Predstavničkog doma Denisa Zvizdića za okončanje procesa imenovanja svih parlamentarnih komisija s ciljem punog funkcionisanja Predstavničkog doma Parlamentarne skupštine BiH, piše Klix.


I Troicki otkazao Dejvis kup - 03.07.2016, Sputnik Srbija\nI Troicki otkazao Dejvis kup\nSrbija će u četvrtfinalu Dejvis kupa igrati bez dvojice najbolje rangiranih tenisera — Novaka Đokovića i Viktora Troickog. 03.07.2016, Sputnik Srbija\nvesti, srbija, viktor troicki\n© AFP 2021 / ANDREJ ISAKOVICViktor Troicki\nSrbija će u četvrtfinalu Dejvis kupa igrati bez dvojice najbolje rangiranih tenisera — Novaka Đokovića i Viktora Troickog.\nĐoković: Ne igram Dejvis kup, potreban mi je odmor\n2 Jul 2016, 20:25\nNeposredno nakon što je Đoković, posle poraza u trećem kolu Vilmbldona od Amerikanca Sema Kverija, saopštio da neće igrati jer mu je potreban odmor, i Troicki je otkrio da ima druge planove.\n„Pričao sam sa selektorom Bogdanom Obradovićem i teško mi je da se u ovom trenutku odazovem pozivu da igram protiv Britanaca jer moram da mislim na turnire. Igraću na betonu u Americi, odmah posle Dejvis kupa, tako da je to samim tim otežavajuća okolnost“, rekao je Troicki izveštaču „Sportskog žurnala“ sa Vimbldona.\nZa srpski tim igraće sigurno povratnik na teren Janko Tipsarević, a verovatno i Dušan Lajović, Filip Krajinović i Nenad Zimonjić.\nMeč četvrtfinala Dejvis kupa između Srbije i Velike Britanije igra se od 15. do 17. jula na Tašmajdanu.


Virus “ZAKAČIO” srpsku industriju - biznis24.rs\nIndustrijska proizvodnja u Srbiji u aprilu 2020. godine manja je za 16,6 odsto u odnosu na april 2019. godine, dok je, u odnosu na prosek 2019. godine, manja za 20,8 odsto.\nPosmatrano po sektorima, u aprilu 2020. godine, u odnosu na isti mesec 2019, sektor prerađivačke industrije imao je pad od 19,9 odsto, a sektor snabdevanja električnom energijom, gasom, parom i klimatizacija pad od 9,9 odsto. Sektor rudarstva imao je najmanji pad od 0,1 odsto.Industrijska proizvodnja u periodu januar–april 2020. godine, u poređenju sa istim periodom 2019. godine, manja je za 0,8 odsto, saopštio je Republički zavod za statistiku.Najveći uticaj na pad industrijske proizvodnje u aprilu 2020. godine, u odnosu na isti mesec 2019. godine, imale su proizvodnja proizvoda od gume i plastike, motornih vozila i prikolica, prehrambenih proizvoda, električne energije i pića.Obim industrijske proizvodnje u aprilu 2020. godine, u odnosu na april 2019, beleži pad kod 22 oblasti (učešće u strukturi industrijske proizvodnje 75 odsto), a rast kod sedam oblasti (učešće u strukturi industrijske proizvodnje 25 odsto).Kada se uključi ocena industrijske proizvodnje malih preduzeća iz uzorka, industrijska proizvodnja u aprilu 2020. godine, u odnosu na prosek 2019. godine, kod ukupne industrijske proizvodnje manja je za 20,7 odsto, a kod prerađivačke industrije manja je za 24,8 odsto.Proizvodnja malih preduzeća (manje od 50 zaposlenih), koja nisu obuhvaćena redovnim statističkim istraživanjem, prati se na uzorku izabranih jedinica iz sektora prerađivačke industrije.Izvezeno je robe u vrednosti od 5,7 milijardi dolara, što čini pad od 7,7 odsto u odnosu na isti period prethodne godine, a uvezeno je robe u vrednosti od 8,1 milijardi dolara, što je za 4,6 odsto manje nego u istom periodu prethodne godine.\nUkupna spoljnotrgovinska robna razmena Srbije za period januar–april 2020. godine iznosi 13,9 milijardi dolara i manja je 5,9 odsto u odnosu na isti period prethodne godine, odnosno 12,6 milijardi evra i manja je 3,1 odsto u odnosu na isti period prethodne godine.Deficit iznosi 2,3 milijarde dolara, što čini povećanje od četiri odsto u odnosu na isti period prethodne godine. Izražen u evrima, deficit iznosi 2,1 milijardu, što je povećanje od 7,5 odsto u poređenju sa istim periodom prethodne godine.Izvoz robe, izražen u evrima, imao je vrednost od 5,2 miliona, što je pad od pet odsto u poređenju sa istim periodom prethodne godine. Uvoz robe imao je vrednost od 7,4 miliona, što predstavlja pad od 1,7 odsto u odnosu na isti period prošle godine.Izvor: PolitikaPokrivenost uvoza izvozom je 70,9 odsto i manja je od pokrivenosti u istom periodu prethodne godine, kada je iznosila 73,3 odsto.\n2019 · 2020 · april · aprilu · Foto · godine · Industrijska · isti · manja · mesec · odnosu · odsto · Pixabay · posmatrano · proizvodnja · prosek · sektor · sektorima · Srbiji\nSavet za brendove isti kao za ljude: imajte svrhu, nemojte samo da ...\nCarinici na Horgošu sprečili krijumčarenje 400.000 evra sakrive ...\nMirović: Nisam podneo ostavku\nGajdaš Milan Vašalić, pravi čuvar narodne tradicije iz Banatsk ...


Home Članci GDPR I ZAŠTITA PODATAKA O LIČNOSTI\nGDPR odnosno Regulativa Evropske Unije o zaštiti podataka o ličnosti, stupila je na snagu 25. maja 2018. godine i na jedinstven način reguliše ovu materiju.\nTeritorijalna primena Regulative odnosi se prvenstveno na kompanije koje su osnovane ili imaju predstavništva u državama članicama EU, bez obzira gde se vrši obrada. Međutim, pod određenim okolnostima primena se odnosi i na kompanije koje nisu osnovane na teritoriji država članica.\nObrada ličnih podataka bi trebalo da se vrši uz poštovanje načela koja regulišu obradu podataka i uz saglasnost fizičkog lica čiji se podaci obrađuju. Saglasnost treba da bude nedvosmislena, data putem izjave ili jasne potvrde. Saglasnost koja je data pre 25. maja 2018. godine i u skladu je sa navedenim uslovima nove Regulative je validna i dalje, te kompanija nije u obavezi da ponovo traži saglasnost.\nRegulativa se ne odnosi na obradu ličnih podataka od strane fizičkih lica a obrada se obavlja isključivo u privatne svrhe, bez povezanosti sa profesionalnim ili komercijalnim aktivnostima.\nDa li će kompanija biti u obavezi da poštuje pravila Regulative zavisi od rizika povrede ljudskih prava i sloboda koja se može desiti tokom obrade podataka. Prvenstveno treba uzeti u obzir obim ličnih podataka koji se obrađuju i osetljivost istih. Na primer, ukoliko kompanija obrađuje malu količinu osetljivih podataka u vezi sa zdravljem ljudi ili veliku količinu opštih ličnih podatka, bez obzira na osetljivost podataka, biće u obavezi da primenjuje Regulativu.\nKompanije koje su najviše pod uticajem Regulative su one koje prikupljaju lične podatke, kao što su kompanije koje upravljaju društvenim mrežama, online prodavci, banke, snabdevači energijom (električnom energijom, gasom), telekomunikacione kompanije, itd.\nDodatno, Regulativa izričito zabranjuje obradu podataka koji su po svojoj prirodi naročito osetljivi u vezi sa osnovnim pravima i slobodama fizičkih lica, kao što su podaci koji otkrivaju rasno ili etničko poreklo, političko mišljenje, versko ili filozofsko uverenje ili članstvo u sindikatu, kao i obrada genetskih podataka, biometrijskih podataka u svrhu jedinstvene identifikacije pojedinca, podaci u vezi sa zdravljem ili o seksualnom životu ili seksualnoj orjentaciji pojedinca. S tim u vezi, regulativa može uticati i na kompanije koje pružaju usluge zdravstvenim institucijama, kao što su osiguravajuće ili farmaceutske kompanije. Izuzeci od pomenute opšte zabrane dozvoljeni su u određenim situacijama.\nMaksimalan kazna koja se može izreći za nepoštovanje Regulative je 20 miliona EUR ili do 4% od ukupnog godišnjeg prihoda u prethodnoj finansijskoj godini, ukoliko je to viši iznos.\nObaveza kompanija osnovanih na teritoriji EU\nMeđu kompanijama koje imaju obaveze prema Regulativi pravi se distinkcija između rukovaoca (controller) u čije ime i za čiji račun se obrađuju podaci i obrađivača (processor) koji faktički vrši obradu podataka. Na primer, obrađivač usluga može biti pružalac usluga skladištenja podataka na tzv. Cloud platformama ili kompanija koja se bavi uslugama isplata zarada ili statističkim analizama. Pravni odnos između obrađivača i rukovaoca reguliše se ugovorom čija je sadržina detaljno regulisana Regulativom a rukovalac je obavezi da obezbedi da obrađivač poštuje načela obrade podataka, u skladu sa instrukcijama rukovaoca.\nRukovalac i obrađivač ličnih podataka su u obavezi da:\nPoštuju načela obrade podataka o ličnosti;\nImenuju službenika za zaštitu podataka o ličnosti, koji bi obavljao zadatke savetovanja i kontrole primene Regulative, kao i ostvarivanje kontakta sa nadzornim organima. U određenim situacijama, kompanije su oslobođene obaveze imenovanja službenika za zaštitu podataka.\nUsvoje interna pravila i implementiraju tehinčke i organizacione mere radi poštovanja pravila Regulative i to u najranijem periodu dizajniranja mehanizma obrade podataka ( Data protection by design), kao i u kasnijem periodu obrade podataka, kako bi se obezbedila obrada podataka uz najveću meru zaštite (obrada samo neophodnih podataka, uz skladištenje u kratkom periodu i uz ograničen pristup) kako se podaci ne bi učinili dostupnim neograničenom broju ljudi (Data protection by default). Regulativa navodi o kojim merama je reč.\nVode evidenciju o obrađivanim podacima u pisanom i elektronskom obliku. Sadržaj evidencije je detaljno regulisan. U određenim situacijama, kompanije su oslobođene obaveze vođenja evidencije;\nU slučaju transfera ličnih podataka u zemlje van teritorije EU ili u međunarodnim organizacijama, ispune uslove koji su propisani Regulativom, ukoliko Evropska Komisija nije donela odluku da je u predmetnoj zemlji ili međunarodnoj organizaciji stepen zaštite podataka o ličnosti na zadovoljavajućem nivou;\nObaveste nadležne organe ukoliko dođe do povrede podataka o ličnosti, odmah a najkasnije 72 sata nakon povrede. U određenim situacijama, postojaće obaveza da se obaveste i fizička lica čiji su lični podaci povređeni;\nSprovedu procenu mogućnosti povrede prava i sloboda fizičkih lica prilikom obrade podataka u određenim situacijama.\nKompanija koje nisu osnovane na teritoriji EU\nKompanije koje nisu osnovane na teritoriji država članica EU potpadaju pod domen Regulative u dva slučaja.\nPrvi slučaj je ukoliko kompanija obrađuju podatke fizičkih lica na teritoriji EU kojima nude/reklamiraju robu ili usluge. Regulativa detaljnije objašnjava da se mogućnost pristupa pojedinaca web sajtu, e-mail-u ili kontakt podacima kompanije koja je osnovana van EU koja nudi robu ili usluge na domaćem jeziku i u domaćoj valuti ne može klasifikovati kao obrada podataka u smislu Regulative, već bi bilo neophodno da se ponuda robe i usluga omogući na jeziku i u valuti države članice EU. Domaće kompanije koje za prodatu robu ili pružene usluge prihvataju uplate u evrima vrlo verovatno potpadaju pod domen Regulative.\nDrugi slučaj je praćenje ponašanje fizičkih lica na teritoriji EU (tzv. profilisanje). Konkretno, treba utvrditi da li je ponašanje praćeno na internetu i da li će se sakupljeni podaci naknadno koristiti a u cilju predviđanja budućih ponašanja.\nUkoliko potpadaju pod jedan od dva slučaja, kompanije van EU treba da ispune obaveze koje se odnose na kompanije osnovana ne teritoriji EU (obaveze koje su opisane u prvom delu teksta).\nDodatno, kompanije van EU su u obavezi da imenuju predstvanika u EU, što podrazumeva angažovanje advokata iz neke od zemalja Evropske Unije ili osnivanje predstavništva koji bi postupalo u ime i za račun obrađivača podataka. U određenim situacijama, kompanije van EU neće biti u obavezi da imenuju predstavnika.\nSrbija takođe ima obavezu da uskladi svoje zakonodavstvo sa Regulativom. Trenutno je Vlada Republike Srbije usvojila novi predlog Zakona o zaštiti podataka o ličnosti, koji će ući u dalju zakonodavnu proceduru pred Skupštinom Republike Srbije.\nPreporučljivo je da kako kompanije koje posluju samo na domaćem tržištu, tako i one koje imaju razvijeno međunarodno poslovanje, provere da li imaju usvojena pravila o zaštiti podataka o ličnosti i dali su ista usklađena sa novom Regulativom, imajući u vidu propisane visoke kazne.\nINFORMACIJA VEZANA ZA STUPANJE NA SNAGU IZMENA I DOPUNA ZAKONA O PRIVREDNIM DRUŠTVIMAOBAVEZE POSLODAVCA U POSTIZANJU BEZBEDNOSTI NA RADU


HOROR U FRANCUSKOJ: Muškarcu odsekli glavu i odrali kožu\n20. 10. 2021. u 18:01\nPrema prvim informacijama policija smatra da u ovom trenutku nije u pitanju teroristički napad.\nPolicija je objavila fotografiju muškarca, koji je osumnjičen za ovo ubistvo i trenutno je u toku opsežna policijska potraga za njim.\nFrancuska ubistvo Francuska vesti Bolen\nMOGUĆE je da se soj virusa korona "omikron" prenosi lakše, kao i da je u izvesnoj meri otporan na delovanje vakcina, rekao je glavni američki infektolog Entoni Fauči.\nSMRTONOSNO ORUĐE RUSKE ARMIJE: Tenk T – 72 je kičma kopnenih snaga i biće još dugo u upotrebi (VIDEO)\nIAKO je star skoro pola veka, tenk T-72 i dalje ima ulogu na bojnom polju i predstavlja pouzdani oslonac ruske vojske, izjavio je kolumnista Brent Istvud za „Biznis insajder“.\n01. 12. 2021. u 20:42\nOMIKRON SOJ SE ŠIRI NEVEROVATNOM BRZINOM: Prvi slučajevi registrovani na još tri kontinenta\nNOVI omikron soj korona virusa u Severnoj i Južnoj Americi dosad je registrovan u Kanadi i Brazilu, ali je vrlo verovatno da će i druge zemlje uskoro otkriti ovu varijantu u cirkulaciji, saopštila je danas Panamerička zdravstvena organizacija (PAHO).\n01. 12. 2021. u 20:29


Broj poginulih vozača motocikala u julu ove godine najveći je u poslednjih pet godina, a samo za tri dana poginula su četiri vozača. Za prvih nekoliko dana avgusta, u Beogradu je bilo već nekoliko saobraćajnih udesa u kojima su motociklisti teže povređeni.\nJevtić će nam odgovoriti na pitanja o čemu motociklisti treba da povedu više računa zarad pre svega svoje bezbednosti, ali i šta je to u čemu vozači automobila najčešće greše i zime prouzrokuju nesreću.\nOsim bezbednosti u saboraćaju, današnja tema su i izmene u saobraćaju zbog radova na beogradskim ulicama, ali i servisne informacije.\nPratite nas uživo svakog jutra u 8 časova i budite u toku sa svim dešavanjima u Beogradu. Naše uživo uključenje možete da pratite na Fejsbuk stranici "Beograd na Blic", kao i sve zanimljivosti iz prestonice i o njoj.


Bankomat Addiko banke uskoro u Tržnom centru u Borovu Naselju? - Radio Borovo 100,7 FM\nBankomat Addiko banke uskoro u Tržnom centru u Borovu Naselju?\nBankomat Addiko banke koji je uklonjen iz prostora Konzuma u Borovu Naselju, uskoro bi mogao biti postavljen u prostoru obližnjeg Tržnog centra gde se nalaze i bankomati ostalih nekoliko banaka.\nNa problem nedostatka bankomata Adiko banke, ukazao je na jučerašnjoj sednici Gradskog veća Vukovara, većnik SDSS-a Srđan Kolar. Preneo je negodovanja građana, korisnika te banke, koji svoj novac sada mogu podizati samo u centru Vukovara ili u Borovu.\nDirektor vukovarskog Komunalca Igor Štrangarević rekao je da je ova firma koja upravlja Tržnim centrom u Borovu Naselju, raspisala konkurs za iznajmljivanje prostora za postavljanje bankomata, dodajući da se na konkurs javilo sedam banaka među kojima je i Addiko banka.\nUkupan broj poseta: 1277497


Petković ambasadoru Francuske: Srbima na Kosovu zabranjeno glasanje - Medija centar\nŠef Kancelarije za KiM dr Petar Petković je obavestio francuskog ambasadora u Beogradu Pjera Košara o odlukama kosovskih vlasti da se u srpskim sredinama na Kosovu onemogući održavanje referenduma o promeni Ustava Republike Srbije i nameri da se to ponovi 3. aprila, uz napomenu da se „takav prištinski scenario“ sigurno neće dogoditi.\nPetković je naglasio da se radi o nastavku kampanje nasilja i represije nad srpskim narodom, koja traje mesecima, ali i o otvorenom nastojanju da se potpuno ponište i ukinu najelementarnija politička i građanska prava Srba na Кosovu.\nOn je izrazio očekivanja da će međunarodna zajednica biti čvršća i da će blagovremeno izvršiti snažniji pritisak na kosovske vlasti, kako se sve ne bi svelo samo na reakciju saopštenjem i retoričke poruke.\n„Dodatno nespokojstvo unose izjave prištinskih političara da će Srbima na Кosovu i Metohiji i u budućnosti biti zabranjeno da glasaju na izborima koje raspisuje Republika Srbija, posebno na izborima 3. aprila, što, prema njihovom planu, u krajnjem ishodištu treba da obeshrabri srpski narod u borbi za opstanak i njegova prava u našoj južnoj pokrajini. Takav prištinski scenario ukidanja prava glasa za izbore u aprilu sigurno se neće dogoditi“, navodi se u saopštenju dostavljenom medijima iz Kancelarije za KiM.\nPetković je dodao da „sve ovo vodi ka ugrožavanju mira i nastavku opasne destabilizacije regiona, ali i poništavanju svih do sada uloženih napora da se dođe do uspostavljanja poverenja i normalizacije odnosa na Kosovu“.\n„I pored svega ovoga, Beograd i dalje smatra da se sva otvorena pitanja mogu rešavati jedino mirnim putem i na tome će nastaviti da insistira, iako je neispunjavanje preuzetih obaveza iz briselkih dogovora od strane Prištine, još jedna velika prepreka i izazov u procesu normalizacije odnosa“, naglasio je on.\nDirektor Кancelarije za Кosovo i Metohiju je izrazio uverenje da će posvećenost Francuske i Srbije regionalnoj stabilnosti i uspešan razvoj saradnje dve države, na osnovama tradicionalnog prijateljstva, biti nastavljen i u budućnosti.


Tvitovi (ni)su put u krivično delo - Politika - Dnevni list Danas\nPočetna » Politika » Tvitovi (ni)su put u krivično delo\nSagovornici Danasa oprečno o "ukidanju" profila odlazećeg predsednika SAD\nTvitovi (ni)su put u krivično delo\nPosle nasilnog upada pristalica američkog predsednika Donalda Trampa u zdanje na Kapitol hilu, njegov nalog na Tviteru je suspendovan, a kao razlog je naveden „rizik od daljeg podsticanja na nasilje“.\n2Piše: Miloš D. Miljković 13. januara 2021. 11.52 Izmenjeno: 15. januara 2021. 12.43\nFoto: BETA/ AP Photo Gerald Herbert\nTaj primer sledile su i ostale popularne društvene mreže, što je izazvalo polemiku u javnosti na globalnom nivou, da li je u pitanju uskraćivanje slobode govora ili je neophodno intervenisati kada je reč o govoru mržnje i pozivanju na nasilje.\nBivši premijer Vojvodine i predsednik Demokratske stranke Bojan Pajtić, koji je i sam aktivan na Tviteru, kaže da jedna škola mišljenja insistira na tome da je ovakvim postupkom „jedna privatna kompanija dala sebi za pravo da ograniči slobodu izražavanja najvišem nosiocu izvršne vlasti najmoćnije zemlje sveta, čime se otvara prostor za mnogo širu cenzuru na društvenim mrežama“.\nOn navodi da druga škola mišljenja podržava ovakav potez, stavljajući naglasak na konsekvence Trampovih statusa objavljenih na pomenutoj socijalnoj platformi.\n– Naime, posledice njegovih tvitova obuhvataju širok spektar krivičnih dela koja su izvršena pre nekoliko dana u zgradi Kapitola i ispred nje. Ceo svet je svedočio izvršenju tih krivičnih dela – od izazivanja opšte opasnosti, preko uništenja imovine, nanošenja telesnih povreda, do napada na službena lica i nekoliko lišavanja života – ukazuje Pajtić.\nPrema njegovom viđenju, ključno pitanje koje valja postaviti je da li društvene mreže imaju neograničeno pravo da milionima, čak i milijardama konzumenata omogućavaju pristup sadržajima, koji se s punim pravom mogu okarakterisati kao podstrekavanje na izvršenje krivičnog dela, što jeste oblik saučesništva u njihovom izvršavanju.\n– Elektronskim i štampanim medijima nije dozvoljeno da slobodu izražavanja stave iznad prava građana na nepovredivost života, tela ili očuvanje njihovog dostojanstva. Zašto bi društvenim mrežama bilo dozvoljeno da postanu platforma za sejanje mržnje ili podsticanje nasilja? I do sada je Tviter, kao i većina drugih mreža, suspendovao korisnike koji su svojim objavama ugrožavali druga lica – podseća Pajtić.\nOn postavlja pitanje postoji li ijedan razlog da bilo ko, pa bio on i trenutno najmoćniji čovek sveta, bude stavljen u poziciju da, bez ikakvih konsekvenci, brutalno krši imperativne odredbe niza zakona i socijalne mreže zloupotrebljava za antisocijalno ponašanje.\n– Teško je pronaći takav razlog, tim pre što je sloboda svakog pojedinca, u civilizovanom društvu, ograničena slobodom drugih ljudi i kogentnim pravnim normama. Navedeni argumenti nas nužno dovode do inverzije u pristupu ovom problemu: nije ključno pitanje da li je Tviter imao pravo da suspenduje nalog Donalda Trampa, već da li je imao pravo da ga ne suspenduje – naglašava Pajtić.\nNebojša Krstić, marketinški stručnjak, pak kaže da je cenzurisanje Trampa na Tviteru počelo mnogo pre upada u Kongres, još tokom izborne kampanje kada je Tviter pored Trampovih tvitova o sinu kandidata Bajdena stavljao nekakve znakove upozorenja. On ocenjuje da je to bila nekakva potuljena, stidljiva, vrsta cenzure.\n– To je nastavljeno i tokom brojanja glasova, a kada je Tramp sve glasnije izražavao sumnju u legalnost izbora, „mejnstrim“ mediji „CNN“, a potom i „Fox“, otvoreno su sekli njegova obraćanja u direktnom prenosu. To je nezabeležen fenomen u istoriji demokratije. Posle upada u Kapitol, društvene mreže su mu listom onemogućile pristup, a mreža Parler koja to nije učinila, ugašena je – navodi Krstić.\nPrema njegovim rečima, upad u zgradu Kongresa praćen je salvama saopštenja zvaničnika koji su osuđivali „nasilan upad u institucije“ i „pokušaj promene izborne volje građana“.\nKrstić tvrdi da su isti ti zvaničnici nasilnike antitrampovskih protesta nazivali „mostly peaceful“, dok su protrampov u Vašingtonu označili kao „teroristički“, „fašistički“ i slično, i ako nisu svih sto hiljada okupljenih upali u zgradu Kapitola, već samo njih stotinak.\n– Pritom, na internetu su se pojavile slike nekih od „terorista“ kako učestvuju i u antitrampovskim „relijima“. Sve ovo bacilo je ozbiljnu senku na priču o slobodi medija i svetinji ljudskih prava, koje se očigledno poštuju samo do trenutka kada stvarnim nosiocima političke i medijske moći to ne zasmeta, a čitava ova stvar deluje kao ujdurma demokrata, ali i jednog broja konzervativaca, koji bi da se osiguraju da se onaj ko je dobio 75 miliona glasova više nikada ne kandiduje. Tramp je za sve njih bio suviše svojeglav, nepredvidljiv i nije bio deo sistema koji je vodio SAD sve vreme, bez obzira ko je u prošlosti bio predsednik – smatra Krstić.\nMerkel blokiranje smatra problematičnim\nNemačka kancelarka Angela Merkel smatra „problematičnim“ blokiranje naloga predsednika SAD Donalda Trampa na više društvenih mreža uključujući i Tviter, rekao je u ponedeljak njen portparol, objavila je agencija Beta.\n– Moguće je intervenisati u slobodu izražavanja ali prema ograničenjima definisanim zakonima, a ne prema odluci uprave neke kompanije – rekao je portparol Angele Merkel Štefan Zajbert na konferenciji za novinare, prenosi agencija Frans pres. „Gledano iz tog ugla, kancelarka smatra problematičnim to što su nalozi američkog predsednika sada trajno blokirani“, kazao je on.\nBojan Pajtić, Donald Tramp, krivično delo, Nebojša Krstić, Tviter, Tvitovi, ukidanje nalogaBeograd\n13. januara 2021. u 12.24\nKako ce gdin Krstic, zastitnik slobodnog misljenja, objasniti cinjenicu da ljudi sede mesecima u PRITVORU zato sto su nesto napisali protiv njegovog ljubljenog gazde? Iako je i vrapcima jasno da nisu cak ni pomislili da mu zbilja naude. A, ovamo, brine brigu coveka koji zivi od toga da siri lazne vesti, izmislja i laze (nije njegov gazda, vec predsednik Amerike), i preko tvitera PODSTICE ljude na zlo. Kao rezultat Trampove kampanje, petoro ljudi je mrtvo.\n14. januara 2021. u 07.53\nKo vam je pretio taj ce vas i otrovati sto se meni desilo, jedina zena u zivotu koja mi je pretila me je i otrovala ali nasa policija ne ume da odradi posao. Toliko u tim nasilnicima ima zedji za ubistvom da cak doticna i dalje ne moze da se suzdrzi da mi ne odgovara na komentar u kome uvek ima i dalje pretnje.


Službena vozila u izbornoj kampanji\nMediji prenose (https://goo.gl/XjGoiU) da je ministar za rad Zoran Đorđević imao saobraćajnu nesreću dok je sa predizbornog mitinga u Negotinu putovao na predizbornu konvenciju u Kostolcu. U vesti se ne navodi da li je ministar bio u službenom ili stranačkom vozilu. Iako korišćenje službenog vozila za stranačke svrhe deluje kao kršenje zakona, ministri trenutno imaju za to opravdanje jer je Agencija za borbu proti vkorupcije u julu 2016. godine usvojila mišljenje (https://goo.gl/bsgjEE) po kome ministri imaju pravo na službeno vozila 24 sata dnevno, bez obzira da li je reč o privatnim ili službenim potrebama. Ovo mišljenje je, inače, usvojeno kao odgovor na dopis Đorđevićevog prethodnika Aleksandra Vulina, koji se interesovao da li može službeno vozilo da koristi za putovanja na partijske skupove "radi bezbednosti".\nTransparentnost Srbija je, nakon što je saznala za postojanje ovog mišljenja uputila u aprilu 2017. godine dopis (https://goo.gl/x6xrax) u kome je Agenciji ukazala da je pogrešno protumačila propiste, odnosno da ministri imaju pravo na službeno vozilo 24 sata dnevno za službene potrebe, dok bez ogranićenja mogu da ga koriste samo funkcioneri pobrojani u Uredbi o određivanju poslova bezbednosne zaštite određenih lica i objekata. Ministar rada nije među njima. Prema saznanjima TS, Agencija u međuvremenu nije usvojila novo mišljenje.\nInače, u vesti o saobraćajnoj nesreći, navodi se da su sa ministrom koji je žurio sa jednog predizbornog skupa na drugi bili i "njegovi saradnici", "pomoćnici". Nije razjašnjeno da li je reč o pomoćnicima ministra ili pomoćnicima stranačakog funkcionera. Ukoliko je reč o pomoćnicima ministra, treba napomenuti da bi prema slovu zakona, oni trebalo da budu nepolitički službenici na položaju, koji se biraju na konkursu, a ne politički funkcioneri. Međutim, sve i da je reč o politički postavljenim vršiocima dužnosti pomoćnika ministra, oni nemaju osnov da koriste ministrovo službeno vozilo za odlazak na partijski miting.